text:
Haraldssund
Haraldssund er ein bygd sunnarlaga á eystursíðuni á Kunoynni út móti sundinum við sama navni. Haraldssund var kyndilsmessubygd, tað er, at har varð dansað á kyndilsmessu. Úr Haraldssundi er søgnin Rasmus í Haraldssundi og huldumaðurin. Í Haraldsundi búgva umleið 70 fólk.
Í Haraldssundi er onki vinnuligt virksemi uttan landbúnaður, ella rættari sagt seyðahald. Eftir bardagalok í 1945 keyptu haraldssundsmenn ein 20 tons stóran útróðrarbát, sum var knýttur at bygdini í eini 20 ár. Báturin, sum æt Brimnes, lá vanliga fyri teymi beint út fyri bygdini. Haraldssundsmenn róðu annars dúgliga út við Brimnesi hesi árini. Seinni í tíðini var eitt ídnaðarvirki í bygdini sum framleiddi arbeiðshandskar.
Í Haraldssundi er gamla bygdin við tveimum býlingum, Heimi í Húsi og Suðuri á Bakka, og so ein nýggjur býlingur, ið verður nevndur á Leiti. Býlingurin liggur omanfyri og sunnanfyri gomlu bygdina. Í gomlu bygdini eru 10 hús og á Leiti eru 11 hús. Skúlin í Haraldssundi er bygdur í 1930. Fyri nøkrum árum síðani varð eitt sera snotuligt bygdarhús bygt í Haraldssundi. Har kann borðreiðast fyri eini 200 fólkum.


c: text/html

text:
Norðtoftir
Norðtoftir er ein bygd í Borðoynni. Felagið Eystlaks hevur bæði smoltalistøð og sjógvalistøð. Á smoltalistøðini á Norðtoftum verða 1,5 milliónir laksasmolt framleidd um árið. Sjógvalistøðin framleiðir 3000 tons av kruvdum laksi árliga. Í Hvannasunds kommunu arbeiða 25 fólk hjá Eystlaks.
Sagnir[rætta | rætta wikitekst]
Hvalvíks-Jógvan[rætta | rætta wikitekst]
Ein maður var á Norðtoftum í Borðoy, sum tey rópaðu Hvalvíks-Jógvan, av tí at hann var ættaður úr Hvalvík. Hann kom fyrst norður til Viðareiðis at vera húskallur hjá prestinum, harra Dániali, og var raskur, trúgvur og væl umtóktur maður. Tá ið hann hevði tænt presti í nøkur ár, fríggjaði hann til eina prestadóttrina - Anna Margreta æt hon - og fekk hana. Í teirri tíðini var tað siður, at prestasynir ella prestadøtur, sum giftust, skuldu fáa kongsfesti, tað fyrsta, sum lá fyri til at festa. Á Norðtoftum var beint tá eitt slíkt festi, sum ófest var enn, og tað fekk Hvalvíks-Jógvan.[1][2]
Hesin sami Jógvan doyði av illgerð, og við hesum bar so til. Tá ið hann var vorðin gamal maður, var honum ein dagin seint á kvøldi gangandi út fyri dyr. Eina løtu eftir kom hann inn aftur, men tá ið fólk fóru at tosa við hann, fekk hann ikki orðið upp - hann var vorðin dumbur. Síðan legðist hann á songina og varð liggjandi í eina viku; um hann royndi at tala, skiltist einki av tí, sum hann segði, og við tí skili doyði hann. Nú er at greiða frá, hvussu hetta illa kom á hann. Ein maður var í Hvannasundi, sum tey rópaðu Jákup í Sundi, og skuldi hann kunna gand. Einaferð tá ið sundamenn (hvannasundsmenn) vóru til handils í Havn - tá var eingin annar handil í Føroyum - hittust teir báðir, Jákup í Sundi og Sakaris í Hvalvík. Hvussu tað fórst teirra millum, veit eingin; men so mikið er sagt, at tá ið teir báðir skiltust, vóru teir sannir óvinir, og Jákup lovaði Sakarisi ilt. Nakra tíð eftir tað, at Jákup er komin heim aftur úr Havn, skal hann fara at senda Sakarisi tað illa, sum hann lovaði honum. Søgn hevur verið av gamlari tíð, at, tá ið nakar sendi slíkt, skuldi eingin vera úti áraka tað plássið, sum illgerð var væntandi frá; tí annars rakaði hon tann, ið fyri var. So bar á, at sama kvøldið og somu løtu, sum Hvalvíks-Jógvan var úti fyri durum, fór illgerðin, ið Jákup sendi Sakarisi, tvørtur um sundið og rakti Jógvan, so hann fekk deyðamein.
Keldur[rætta | rætta wikitekst]
- ↑ Jakob Jakobsen: ”Færøske folkesagn og æventyr”, 1898-1901
- ↑ Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.
Depil | Fossá | Hvannasund | Múli | Norðdepil | Norðtoftir

robotstxt: allowed

filter: keep


text:
Knópsvanur
Knópsvanur ella Knubbsvanur (frøðiheiti - Cygnus olor) er bjartari hvítur enn sangsvanurin. Nevið er fagurt reytt við einum svørtum runni niðan á pannuna. Tá ið hann svimur, ber hann hálsin í vøkrum bugi og veingirnar høgt lyftar upp frá bakinum. Villur knubbsvanur eigur sjaldan norðarlaga í Evropa, men tamur livir hann víða hvar á tjørnum og vøtnum, reiðrast og fær ungar og rýmir ikki burtur um veturin. Fyri fólki hevur hann ongan ótta, kemur teimum heilt nær. Men ikki vil hann verða tikin, fríur vil hann liva. Hann er eisini førdur til Føroyar, og hevur her livað væl og fingið ungar. Og ikki er hann illførur sum sangsvanurin.
Sí eisini[rætta | rætta wikitekst]
Keldur[rætta | rætta wikitekst]
- Mikkjal á Ryggi: Fuglabókin, Dýralæra II. 1951.


text:
Teitur Hugsa Positivt Lyrics
Last updated: 07/02/2012 11:00:00 AM
Sponsored Linkstað var við blandaðum kenslum at elefanturin fór
ein fÃlur kom à staðin og undranin var stór
sÃðan komu nógv onnur djór
tað var rok à djóragarðinum
men eg kalli ein spaka fyri ein spaka
ein apa fer altÃð at vera ein apa à mÃnari frumskóg
tað nýggjasta orð à bókini er "jaligt"
tey flestu royna longu øll at brúka tað
men at fara "jaligt" til verka merkir ikki nakað
at vera "jaligur" er jú bara at siga "já!"
eg havi valt at hugsa positivt
halda eyga við hvørjum tað endar við
Ãmillum fólk eg møti
tað eru ikki nógv fólkasløg sum
fegin læra sÃtt móðurmál av nýggjum
mitt à hesum hurlivasanum
vita ikki øll hvat ið tey tosa um
eg havi valt at hugsa positivt
halda eyga við hvørjum tað endar við
Ãmillum fólk á gøtuni
Sponsored Links
Click here to submit the Corrections of Hugsa Positivt Lyrics


text:
Havnar Kirkja
Havnar Kirkja ella Dómkirkjan varð bygd í 1788 á Bryggjubakka í Havn og varð vígd 3. sunnudag í advent sama árið. Ein størri umbygging og víðkan varð gjørd í 1865, og fekk hon tá størri vindeygu, skifertak og tað høga sermerkta klokkutornið. Kirkjan varð vígd av nýggjum í 1865.
Innihaldsyvirlit
Søga[rætta | rætta wikitekst]
Forsøga kirkjunnar er heldur fløkt. Eftir øllum at døma var eingin kirkja i Havn í miðøldini, í mesta lagi eitt 'bønhús'. Hildið hevur verið, at havnarfólk hildu gudstænastur sínar í Munkastovuni úti á Reyni. 22. juni 1609 gevur Chr. Kongur IV lensmanninum á Bergenshus boð um at senda tilfar til kirkjubygging. Kirkjan verður bygd úti á Reyni og stendur longu liðug við árslok 1609. Um hetta mundið búðu umleið 100 fólk í Havn. Rasmus Jørgen Winther verður prestur í Havn í 1780, og í 1782 tekur hann stig til at byggja nýggja kirkju. Av roknskaparbókunum framgongur tíverri ikki, hvørjir ið gjørdu arbeiðið, men fyristøðumaður hevur uttan iva verið tann tiltikni Johannes Poulsen, timburmaður, sum búði í Havn. Kirkjan varð ikki liðug fyrr enn í 1788. Kirkjan úti á Reyni varð síðan tikin niður og í 1789 seld á uppoði. Sumt av innbúgvinum varð flutt í nýggju kirkjuna, og sumt varð selt til aðrar kirkjur í Føroyum. Tá tann nýggja kirkjan varð bygd í 1788, var Havnarbýur ikki størri enn so, at kirkjan tá varð bygd 'nordenfor Byen' - har hon enn stendur aftaná umfatandi umbygging. Tíverri eru ongar frágreiðingar um hesa kirkju, men nakrar fáar tekningar siga okkum, at hon varð smíðað nakað sum gomlu bygdakirkjur okkara, bara nógv størri, bert 3 1/2 alin styttri enn tann, sum nú stendur. Í 1788 búðu umleið 600 fólk í Tórshavnar sókn og í 1865 umleið 900. Í 1865 varð kirkjan heilt umbygd. Fyristøðumaður var íslendingurin Guðmundur Sigurðsson, Tórshavn, vanliga nevndur Sivertsen. Ein tilbygningur varð gjørdur á eystursíðuni, 3 1/2 alin til longdar og 12 alin breiður. Hetta er innvikið í kórinum, har ið altarið nú stendur. Í 1935 varð aftur bygt 4,05 x 6,99 m stórt rúm uppí eystureftir, tí at kirkjan tá fekk hitaverk, kolovn, og farnristir vórðu settar í eysturveggin hvørjumegin altartalvuna. Kirkjan varð aftur longd í 1968, tá kontór og onnur rúm vórðu bygd uppí kórið. Í skipinum eru 44 beinkir og uppi á pulpiturinum eru 14.
Altartalvan[rætta | rætta wikitekst]
Á norðurbróstinum hongur altartalvan, ið er frá 1647. Myndin er Hin Heilaga Kvøldmáltíðin, málað við djúpum, reinum litum beinleiðis á træið, 100 x 100 cm stór. Á talvuni stendur skrivað:
Gud Allermechtigste Hans Hellige Ord och Sacramenter Till Ere och denne Steed til Zirat haffuer Hans Sevrensen fordum Kiøbmand her paa Ferøe foraerit denne Altertaffle til Torßhaffns Kiercke 1647
Mett verður, at málningurin er málaður eftir koparprenti av málningi, ið Peter Candid, sum var hovmálari hjá Wilhelm V í München, málaði til fransiskanarakleystrið har í 1616. Ramman er frá sama tíðarskeiði, ein renessansuramma, útskorin og málað. Í 1961 var altartalvan umvæld av Ernst og Holmer Trier, Vallekilde í samarbeiði við Fraser Eysturoy.
Norska løvu klokkan[rætta | rætta wikitekst]
Klokkan sigst vera komin í kirkjuna í 1708 og er komin av skipinum Norsku Løvu, sum fórst í Lambavík nýggjársaftan 1707. Klokkan er prýdd við palmettum, og á einum stað er henda innskriftin: 'Danscke Ostindische Compagnies Scheb Nordische Lowe 1704'. Hæddin er 30 cm, tvørmát á slagringi uttan er 41,5 cm.
Klokkuspælið[rætta | rætta wikitekst]
Í 1952 var klokkuspælið enn í gerð á De Smithske Jernstøberier í Ålborg, Danmark. Klokkuspælið hevði 9 klokkur og ætlanin var, at tað skuldi spæla Tíðin rennur eftir J. Waagstein. Nú á døgum byrjar klokkan at sláa kl. 8 á morgni og slær dagsins seinasta slag kl. 23. Kl. 9, 12, 15, 18 og 20 spælir klokkan umframt tímasløgini eitt lag - kl. 12 er lagið nettupp Tíðin rennur.
Keldur[rætta | rætta wikitekst]
- Wind, Tage: Joen Waagstein - Liv og Virke. Gyldendal 1952.
Útvortis ávísing[rætta | rætta wikitekst]
- Faroestamps.fo: Havnar Kirkja (almenn ogn)
- Havnar Kirkja - Dómkirkjan Folkakirkjan.fo


text:
Hondina á hjartað 28.11.2015 KvinnaRigmor rekur tey lesandi av landinum
Á valskránni hjá Javnaðarflokkinum stóð millum annað, at í Føroyum hava vit ein trupulleika við aldursbýtinum, og at Javnaðarflokkurin fer at arbeiða fyri at lækka miðalaldurin í F...
Orðið er frítt 28.11.2015 KvinnaSamgongan revsar tey lesandi
Tað hevur aldrin verið góður javnaðarpolitikkur, at tað skal loysa seg at arbeiða og at seta føtur undir egið borð.. Tað sóu vit fyri fýra árum síðani, tá Helena Dam á Neystabø, Ja...
Tín uppskrift 28.11.2015 KvinnaAdventskransur við marcipanfyllu
Í morgin er fyrsti sunnudagur í advent, og fyrsta ljósið á kransinum skal tendrast. Heima hjá okkum plaga vit tó altíð at baka okkum ymsar adventskransar fyri hvønn adventssunnuda...
Tíðindaskriv 27.11.2015 KvinnaTiltak fyri kvinnur í kvøld
Í kvøld letur Reinsaríið dyrnar upp fyri einum stuttligum, ekslusivum kvøldi fyri kvinnur. Lat teg í tín cocktail kjóla, tak tínar vinkonur undir armin og kom oman og njót eitt kvø...
Mest lisið
- 1 8 tekin um eitt ósunt parlag
- 2 Sunnir chiabollar
- 3 Stóra Jólakvinna
- 4 Nøktað - erotisk stuttsøga
- 5 Fleiri sýningar av Kardamummub...
- 6 Ein vika til stóra gávukalenda...
- 7 Fyrstu húgvurnar í bindikappin...
- 8 Kvinna útskrivar bindikapping!
- 9 Jólablaðið komið - 140 síður a...
- 10 Flakakvinnur (yrking)


text:
25. Jun 2015
Í eina viku hevur 7. á í Venjingarskúlanum/Tórshavnar kommunuskúli, sum heldur til úti í Argja skúla, gjørt sjónleik. Evnið var ræðsla. Í hesum sambandi gjørdu tey eitt ræðslurúm.
10. Jun 2015
Sum kunnugt eitur samanlagdi skúlin: Skúlin á Fløtum. Úti á Fløtum er nevnt í bókini "William ummælir fagrar listir", har William Heinesen skrivar soleiðis: "Við Landavegin, "Úti á Fløtum", hevði Rasmus (Effersøe) eitt jarðarstykki, sum hann í yngri árum partvíst hevði dyrkað og stikað...
09. Jun 2015
Mikudagin 10.juni kl. 15 verður samkoma í høllini á Námvísindadeildini í sambandi við, at Jóni Johannesen, húsavørður, fór úr starvi 15. apríl í ár. Jóni, sum er sjeyti ára gamal, er ættaður av Fløtunum í Lamba. Jóni er giftur við Miu, sum er ættað...
01. Jun 2015
Góðu næmingar og foreldur, 1. - 7. fl. Mikudagin 3. juni 2015 verður ítróttadagur: Á Ovaravølli í Gundadali næmingar í 1. – 3. fl. Á Tórsbreyt næmingar í 4. – 7. fl. Allir næmingar møta á vøllinum/breytini kl. 08.00 í ítróttaklæðum....
21. Mai 2015
Venjingarskúlin/Tórshavnar Kommunuskúli Tlf. 30 25 80 www.venkom.fo/ venkom@skulin.fo Lærarastørv Hesi størv verða lýst leys at seta frá 1. august 2015 3 lærarar í tíðaravmarkað størv skúlaárið 2015/16 fyri lærarar í farloyvi...
12. Mai 2015
Í dag var ein níggjundi flokkur í Kommunuskúlanum og vitjaði í tinginum.
18. Mar 2015
Í útiskúlanum í dag hjá 3.a var á skránni at gera mat. Fyrst gingu vit út í Tórsbyrgi, sum er millum Boðanesheimið og Lágargarð. Har hava vit eitt stað, har tað ber til at kynda bál. Fyrst kyndu vit upp og lótu tað loga heilt...
12. Mar 2015
PISA kanningin í Venjingarskúlanum/Tórshavnar Kommunuskúla verður fyri allar 9. fl næmingar mánadagin tann 16 mars kl 8.30 í høllini á Stórheyggi. Næmingarnir skulu sita á sínum plássi 10 minuttir undan at kanningin byrjar. Øll amboð, sum skulu brúkast til royndina, eru tøk í...


text:
Tíðindi 01.12.2015 Kvinna142.000 evropearar fingið AIDS í ár
1. desember er altjóða AIDS dagur. Men hóast vit ikki hava hoyrt nógv um hesa sjúkuna seinastu árini - ella kanska júst tí at vit ikki hava hoyrt nógv um hesa sjúkuna seinastu árin...
Bloggur 01.12.2015 OggagoggaOmmu og abba jól
Ikki havi eg stákast nógv til jóla her á Strondum. Tað kemst nokk av, at ein svipptúrur til Havnar gerst ofta til ein fimm daga langan túr. Hugnaligt hjá dóttrini, tí vinkan og sys...
Bloggur 01.12.2015Niðurteljingin er byrjað
So skriva vit loksins 1. desembur, og niðurteljingin til jólaaftan er byrjað. Tann fyrsta lúkan í kalendaranum er latin upp og jólapyntið komið upp at hanga. Eisini heima hjá okkum...
Uppskriftir 01.12.2015 KvinnaFáir tímar eftir av bindikappingini
Kl 18 í kvøld - 1. desember - rennur freistin út fyri at luttaka í bindikappingini hjá Kvinnu, so nú er at lata stokkarnar ganga kykar, um tú vilt náa at vera við. Til ber eisini...
Mai*sa 01.12.2015 MaibrittKalendaraljós a la Mai*sa
1. desember So eri eg aftur í gongd við at blogga, men bara tí at eg ELSKI jól, og eg kann simpelthen ikki lata vera ;-)Eitt av okkara kalendaraljósum er ikki bara 1 ljós men 24 fø...
Stuttsøgur og yrkingar 01.12.2015 KvinnaArbeiðarin - yrking
Sært tú hana í arbeiðarafjøldini Mergjaða kvinnan – eitt flogvit Sært tú veðurbarda mannin Niðurslitnir garpar. Tíðarinnar tonn hava sett síni spor. Munnu stjórar, spekulan...
Gávukalendarin 30.11.2015 Kvinna1. desember: Spurningur og vinningar í gávukalendarinum
Vælkomin! Tað er 1. desember, og stóri gávukalendarin á kvinna.fo er farin í gongd. Saman við einum hópi av veitarum, vil Kvinna forkela føroyar kvinnur við eini rúgvu av góðum gáv...
Tíðindaskriv 30.11.2015 KvinnaHavnarkortið - Gávukort til 52 handlar í Havn
Fleiri enn 50 fyritøkur í Havn hava tikið stig til eitt felags gávukort fyri Havnina. Kortið ber heitið Havnarkortið og gevur tær frælsi at velja á øllum hillum. Við Havnarkortinu...
Gávukalendarin 30.11.2015 KvinnaFyrstu gávurnar lætnar í morgin!
Juhuuu, í morgin lata vit fyrstu lúkuna upp í ársins feitasta gávukalendara! Gleð teg :) T...að kann verða tú, sum vinnur... Her er listin yvir vinningarnir
Tíðindaskriv 30.11.2015 KvinnaGóða Eyðgunn, ger sum Rigmor - tak uppskotið aftur
Góða Eyðgunn, ger sum Rigmor – tak uppskotið aftur! Landsstýriskvinnan í mentamálum, Rigmor Dam, hevur gjørt av at taka spariuppskotið í lestrarstuðli aftur. Hetta ger landsst...
Mest lisið
- 1 8 tekin um eitt ósunt parlag
- 2 Vinningar - her er listin!
- 3 Fyrstu gávurnar lætnar í morgi...
- 4 Stóra Jólakvinna
- 5 1. desember: Spurningur og vin...
- 6 Ein vika til stóra gávukalenda...
- 7 Jólablaðið komið - 140 síður a...
- 8 Kalendaraljós a la Mai*sa
- 9 Nøktað - erotisk stuttsøga
- 10 Fyrstu húgvurnar í bindikappin...


text:
Heri Vestergaard
Heri Vestergaard er fyrrverandi sterkasti maður í Føroyum. Sumbingurin Heri vann hendan heiður í okt. 2009. Hann vann í harðari kapping við Sámal J. Hansen. Níggju mans vóru við í kappingini (teir luttakandi vóru Sámal Johannes Hansen, Herman Hermansen, Gunnar Grækarisson, Bárður Poulsen, Finnur Poulsen, Jákup Petur Djurhuus, Torstein Madsen og Heri Vestergaard). Tað bleiv ikki avgjørt fyrr enn í seinastu kapping, at Heri hevði vunnið. Kappast var í seks ymiskum greinum.
Heri Vestergaard legði seg tíðliga á odda í kappingini, men tá ið komið var til seinastu kappingargreinina, hevði ein annar maður við røtum í Sumba, Sámal Johannes Hansen, lagt seg ájavnt við Hera Vestergaard í stigum. Seinasta kappingin var at halda tveimum bobbens uppfrá so leingi sum gjørligt, og greitt var, at tann av teimum báðum oddafiskunum, sum helt longst, fór at vinna samlaðu kappingina. Tað gjørdist so Heri Vestergaard, og tí kann sumbingurin rópa seg: Føroya sterkasta mann 2009.


text:
Músabróðir
Músabróðir ella mortítlingur (frøðiheiti - Troglodytes troglodytes) livir um allan heim. Omaná er hann morreyður, í neðra gráligur við svørtum rondum. Eisini honum dámar best, har sum grýtut er, sum í bjørgum og urðum ella við garðløg og veggjahús. Reiðrið hevur hann millum steinar, ella hann heingir tað upp undir væðingina á húsum — sethúsum líka væl sum úthúsum. Frálíka væl er tað gjørt; gras og mosa fløkir hann fast saman til ein snøggligan rundan knøtt við rúmi innan til at verpa og verma í — ytst eru nøkur grov strá til at halda saman, innast er mjúkasti mosi ella fjøður. Dyrnar eru á síðuni, eitt hol so trongt, at eingin annar fuglur sleppur inn at gera honum ónáðir. Báðir makarnir eru um verkið, og sama reiðrið nýta teir í mong, mong ár — við uppábót sjálvsagt. Har inni verpur bøgan so 6—8 elalítil hvít egg við reyðum prikkum. Eftir 13 døgum eru ungarnir útkomnir. Oftast klekja teir gomlu tá aftur aðru ferð. Fyrst, ið ungarnir koma úr reiðrinum, eru teir sera ússaligir at flúgva, og stinnfloygdur fuglur verður músabróðir aldri. Men fermur og fimur er hann, kvikur til fóts, kimiligur og knappur í vendini, so tað er lítið meir enn at eygleiða hann. Friður er ikki í honum, hoppar, titar, støkkur runt í heilum, skimast og kagar eftir øllum, smýgur inn í hvørja holu — so hann kann væl eita músabróðir. Altíð er hann fróur og kátur, syngur bæði árla og síðla, og syngur fagrast av øllum Føroya fuglum — og so harðmælt hatta lítla er! Um summarið trýtur ikki føðin, grindalokkar, flugur, smáir ormar o. a. Men í kava er ofta svangligt; tá leitar hann at húsum, stundum inn í hjallarnar at pikka mottu, ella hann setur á krovini. Kuldin sýnist ikki at rína á honum. Í tættasta kavaroki, tá ið hinir fuglarnir kúra og krógva seg, tá hoppar hann líka fúsur og bragdligur millum holurnar. Og so skjótt hann kennir ein linna í rokinum, sker hann í at syngja, so glaðliga, at fólk lívast upp og fær kenslu av sól og várlýkku. — Mangur hevur roynt at ala hann, men í búri livir hann ikki.[1]
Kelda[rætta | rætta wikitekst]
- ↑ Mikkjal á Ryggi: Fuglabókin, Dýralæra II. 1951.


text:
1928
Innihaldsyvirlit
Hendingar[rætta | rætta wikitekst]
- 1. januar - Estland skiftir gjaldoyra frá mark til kroon.
- 28. januar - Løgtingsval er í Føroyum.
- 12. apríl - Eitt bumbuálop ætlað italska fasist leiðaranum Benito Mussolini, hevur við sær at 17 óskyldig lata lív.
- 14. apríl - Tveir jarðskjálvtar í Bulgaria, hava við sær at 21.000 bygningar oyðileggjast og næstan 130 lata lív.
- 22. apríl - Ein jarðskjálvti í Grikkalandi, hevur við sær at 200.000 bygningar oyðileggjast.
- 9. mai - Føroya KFUK skótar settar á stovn.
- 10. mai - Fyrstu regluligu sjónvarpsendingarnar byrja í New York, USA.
- 15. mai - Disney Studios útgevur stuttfilmin Plane Crazy. Hetta er fyrstu ferð Mickey og Minnie Mouse eru at síggja.
- 23. mai - Eitt bumbuálop á italsku sendistovuna í Buenos Aires, Argentina, hevur við sær at 22 lata lív og 43 verða meiðslaði.
- 17. - 18. juni - Amelia Earhart verður fyrsta kvinnan, ið flýgur tvørtur yvir Atlantshavið, hesu ferð sum ferðafólk. Wilmer Stultz flýgur flogfarið.
- 3. juli - Enski uppfinnarin John Logie Brand vísir fram heimsins fyrsta litsjónvarp.
- 3. september - Alexander Fleming enduruppfinnur Pensilin av óvart, á St. Mary's sjúkrahúsinu í London, Englandi.
- 16. september - Ódnarstormur í Florida, USA hevur við sær at 2.500 lata lív.
- 12. oktober - Jarnlunga respiratorur verður nýttur fyri fyrstu ferð á barnasjúkrahúsinum í Boston, USA.
- 2. november - Filmverksmiðjan Metro-Goldwyn-Mayer fær eyðkendu leyvuna Telly sum búmerki.
- 6. november - Herbert Hoover vinnur tað amerikanska forsetavalið.
- 18. november - Disney Studios útgevur stuttfilmin Steamboat Willie, triðji filmurin sum Mickey Mouse hevur høvuðsleiklut í, men fyrsti talufilmurin hann var í og Disney gav út.
Ókendar dagsetningar[rætta | rætta wikitekst]
- Joseph Stalin byrjar 5-ára verkætlanina (Frá 1928 - 1932 fellur miðallønin við 50% í Sovjetiska Samveldinum)
Ítróttir[rætta | rætta wikitekst]
- 11. - 19. februar - Vetrar OL hildið í St. Morits í Sveis. Norska skoytadrotningin Sonja Henie vinnur sítt fyrsta OL gull av fleiri.
- 28. juli - 12. august - Summar OL verður hildið í Amsterdam, Hollandi. Coca-Cola stuðlar leikunum.
List[rætta | rætta wikitekst]
Bókmentir[rætta | rætta wikitekst]
The Tower hjá W.B. Yeats.
Føðingar[rætta | rætta wikitekst]
- 26. februar - Fats Domino, amerikanskur tónleikari.
- 23. apríl - Shirley Temple, amerikanskur sjónleikari og diplomatur (d. 2014)
- 14. juni - Che Guevara, cubanskur kollveltingarleiðari (d. 1967)
- 26. juli - Stanley Kubrick, amerikanskur filmsleikstjóri (d. 1999)
- 6. august - Andy Warhol, amerikanskur listamaður (d. 1987)
Andlát[rætta | rætta wikitekst]
- 18. juni - Roald Amundsen, norskur ransóknarmaður (f. 1872)


text:
1898
Frá Wikipedia, hin frælsa alfrøðin
Innihaldsyvirlit
Hendingar[rætta | rætta wikitekst]
- 12. apríl - Tíðindablaðið Fuglaframi verður útgivið fyrstu ferð.
- 29. juli - Føroya Lærarafelag verður stovnað.
- Spanska-amerikanska kríggið - Kuba verður leyst av Spania, og USA tekur Puerto Riko, Filipsoyggjar og Guam sum hjálond.
Ítróttur[rætta | rætta wikitekst]
Fótbóltur[rætta | rætta wikitekst]
Føðingar[rætta | rætta wikitekst]
- 11. august - Petur Mohr Dam, løgmaður 1958-1962 og 1964-1968
- 18. november: Poul F. Joensen, skald


text:
15. apríl
15. apríl er dagur 105 í árinum í gregorianska kalendaranum (dagur 106 um skotár er). 260 dagar eru eftir av árinum.
Hendingar[rætta | rætta wikitekst]
- 1912 Tíðliga á morgni siglir ferðamannaskipið RMS Titanic á eitt ísfjall í norðatlantiska havinum. Stoyturin frá ísfjallinum hevur við sær, at skipið søkkur, og 1517 mans lata lív. Vrakið av skipinum verður ikki funnið fyrr enn í 1986.
- 1930 - Deyðadómur verður avtikin í Danmark í borgaraligum sakarmálum.
- 2013 - Tvær bumbur brustu tætt við málstrikuna, meðan Boston Maraton var í gongd. Minst tvey fólk doyðu og fleiri vóru løstaði.
Føðingar[rætta | rætta wikitekst]
- 1801 - Frederik Ferdinand Tillisch, amtmaður í Føroyum. (d. 1889)
- 1865 - Olga Boznańska, pólskur listmálari (d. 1940)
- 1989 - Brandur Enni, føroyskur sangari
Andlát[rætta | rætta wikitekst]
- 1954, Ernst Krenn (Álvur við Gjógv), eysturríkiskur føroyavinur. (f. 1897)


text:
Djibuti
Lýðveldið Djibuti (franskt: République de Djibouti, arábiskt: جمهورية جيبوتي) er eitt lítið land í Eysturafrika. Djibuti hevur mark við Etiopia, Eritrea og Somalia. Landið hevur 810 179 íbúgvar (2014). Djibuti er bæði høvuðsstaður og størsti býur í Djibuti. Lítla oyðimarkarlandið Djibuti gjørdist sjálvstøðugt ríki í 1977. Flestu fólk har eru flakkfólk. Landið hevur stóran týdning fyri henda partin í Afrika, tí at høvuðsstaðurin, ið eisini eitur Djibuti, er einasti stóri havnabýur afrikamegin Reyðahav. Inntøkurnar frá havnini eru høvuðsgrundarlagið undir búskapinum í Djibuti.
Regiónir í Djibuti[rætta | rætta wikitekst]


text:
Gujana
Gujana (enskt: Guyana) er eitt land í landnyrðingshorninum av Suðuramerika, sum hevur strond út til Atlantshavið. Gujana hevur mark til Brasil, Surinam og Venezuela. Høvuðsstaðurin eitur Georgetown, tað er eisini størsti býur í Gujana. Bara 735.000 fólk búgva í Gujana í 2015[1], tey flestu í høvuðsstaðnum ella tætt við høvuðsstaðin Georgetown á slættlendinum við strondina. Gujana er indiánskt orð og merkir "landið við nógva vatninum", tí at so nógvar áir renna norður ígjøgnum landið út í Atlantshav. Gujana var leingi bretskt hjáland, men gjørdist frælst ríki í 1966. Landið flytur út sukur og aluminiumsmálm; har er nógv náttúrutilfeingi, serliga viður og steinsløg.
Mesta fólkið í Gujana eru eftirkomarar eftir verkafólk og trælir, sum vórðu fluttir til landið at arbeiða í sukurlundunum. Í 17. til 19. øld vórðu mangir trælir úr Afrika førdir hagar. Tá ið trælahald varð avtikið í bretska heimsveldinum í 1833, komu mangir indarar higar at arbeiða í staðin fyri trælirnar. Upprunafólkið í Gujana, karibindiánar, eru um 60.000 tilsamans. Niðurlendingar vóru fyrstu evropearar í Gujana, og teir búsettu seg við ánna Essekuibo í 1615. Teir gróðursettu sukurrør, kakaotrø og aðrar tropiskar plantur; verkafólkið í lundunum vóru trælir úr Vestur-Afrika. Bretar tóku ræðið í landinum í 1814 og løgdu seg mest eftir at dyrka sukur. Nú eru sukur, rís, aluminiumsmálmur og gull týdningarmestu útflutningsvørurnar.
Søga[rætta | rætta wikitekst]
Gujana gjørdist hálendskt hjáland í 17. øld, men gjørdist partur av Stórabretlandi í 1815. Gujana gjørdist sjálvstøðug tjóð hin 26. mai 1966.
Slóðir[rætta | rætta wikitekst]


text:
Koranin
Koranin (arábiskt القرآن al-qur'ān, ið merkir "upplesturin"), er heilaga skriftin hjá muhammedsmonnum. Muhammedsmenn ella muslimar trúgva, at Koranin er opinbering, ið Muhammed profetur fekk frá Guði (Allah) umvegis eingilin Gabriel í árunum 609 til deyða sín í 632. Koranin er upprunaliga skrivað á fornarábiskum máli, ólíkt nútíðararábiskum máli, við stórari ávirkan úr fornum arábiskum bygdarmálum í norður Saudiarábia. Munurin á málunum kann berast saman við gamalt spanskt mál og nútíðarspanskt mál, ella láglatín og nútíðar latínsk mál (franskt, portugiskiskt mál, o.s.fr.). Hóast arábiska málið í Koranini er torført at týða, m.a. tí at orð hava ymiskar týdningar alt eftir samanhangi, var Koranin í 2010 týdd til 112 mál, flestu teirra afrikonsk, ásiatisk og evropeisk mál. Tó biðja allir muslimar á arábiskum og upprunaliga Koranin er best umtókt millum muslimar, millum annað tí muslimar trúgva, at upprunaliga Koranin er orðarøtt og eins og Guð mælti hana til Muhammed.
Koranin hevur fleiri søgur í felag við Bíbliuna og Toruna við smáum munum. Harumframt eru til dømis Ísakur, Jesus og Elia profetar í Koranini. Tó trúgva muslimar, at Muhammed profetur er allarsíðsti profetur í røðini av mongum. Koranin kallar kristin og jødar bókarinnar fólk, men muslimar halda, at Bíblian og Toran eru villeiddar og spiltar.


text:
Tollakur Tórhalsson
Tollakur Tórhalsson (á íslendskum: Þorlákur helgi Þórhallsson), borin í heim á Líðarenda í Íslandi í 1133, andaðist í 1193 hin 23. desember, var ein íslendskur bispur, og eftir hann er Tollaksmessudagur navngivin.
Tollakur var settur í skúla, og longu sum 15 ára gamal varð hann diakonur. Sum 19 ára gamal varð hann prestvígdur, og í tíðarskeiðnum 1153 til 1159 las hann í París í Frankaríki og Lincholn í Onglandi. Í hesari studentatíðini varð Tollakur sterkt ávirkaður av augustinsku kirkjutuktini, sum m.a. umfataði ógiftu fyri kirkjumenn.
Tá ið Tollakur kom heimaftur til Íslands, varð hann settur sum prestur og rektari í kirkjuni í Kirkjubæri, og seinni gjørdist hann abbati í augustinarakleystrinum í Þykkvibæri.
3. februar í 1178 varð Tollakur vígdur til bisps. Stuðlaður av Eyðsteini erkibiskupi í Niðarósa, fór hann beinanvegin í holt við at broyta íslendsku kirkjuna. Hann tok yvir tær privatu kirkjurnar, bannaði prestum at gifta seg og royndi at steðga handlinum við kirkjuligum embætum. Broytingarnar eydnaðust ikki heilt, og Tollakur gjørdist í staðin óvinur við flestu íslendsku høvdingarnar.
Longu stutta tíð eftir at hann var deyður, varð Tollakur mettur sum heilagur, og í 1199 lýsti íslendska altingið hann sum halgimenni. Hann varð ongantíð gjørdur til halgimennis av pávasetrinum, men í 1985 staðfesti Jóhannes Páll II pávi, altingsviðtøkuna og lýsti Tollak sum verndarhalgimenni Íslands. Tollakur er einasta katólska halgimenni, ið er halgaður av einum tingi. Eftir hvat sigst, skulu leivdir av Tollaki liggja í halgiskríninum í Kirkjubømúrinum.


text:
Suezveitin
Suezveitin er ímillum Reyðahav og Miðjarðarhav. Hon er longsta og týdningarmesta grivna siglingarveit í heiminum [1] og styttir ógvuliga nógv um siglingarleiðina úr Evropa til bæði India og Eysturásia. Veitin, sum varð grivin við franskari og bretskari hjálp, varð liðug í 1869. Síðan er hon dýpt og breiðkað, so hvørt skipuni eru vorðin størri. Suezveitin kom undir egyptiskt yvirræði í 1956. Nú á døgum er avgjaldið fyri skip, ið sigla ígjøgnum veitina, týdningarmikil inntøka hjá egyptiska ríkiskassanum. Suezveitin gjørdi at teinurin úr Stórabretlandi til India varð helvtina styttri. Suezveitin verður latin upp 17. november 1869. Longu árið eftir sigldu 486 skip ígjøgnum veitina. Tríati ár seinni sigldu 3441. 171 km langa Suezveitin bindir Miðjarðarhav í Reyðahav [2]. Teir gróvu veitina í 10 ár, og tá ið hon var liðug, var farleiðin millum Eysturásia og Evropa 3790 fjórðingar styttri. Nú fara eini 50 skip ígjøgnum veitina um dagin [3]. Fleiri enn 20.000 skip sigla ígjøgnum Suezveitina um árið.
Frammanundan máttu øll skip sigla suður um Afrika. Í 1856 gav egyptiski valdsharrin Sa'id Pasha franska sendiharranum Ferdnandi de Lesseps loyvi til at grava siglingarveit ímillum Indiahav og Miðjarðarhav. Lesseps stovnaði Suezveitarfelagið í 1856. Siglingarveitin varð latin upp fyri regluligari sigling í 1869 og stytti ógvuliga nógv um siglingarleiðina ímillum Ásia og Evropa. Í 1875 seldi valdsharrin í Egyptalandi, Ismail, bróðursonnur Sa'id, Stórabretlandi partabrøv síni í veitarfelagnum.
Suezveitin er sera týðandi handilsleið, og javnan hevur hon verið miðdepil í orrustum í Miðeystri. Suezveitin hevur t.d. fleiri ferðir verið afturlatin av politiskari ósemju. Seinast var í arábiska-ísraelska krígnum í 1973 [4].


text:
12. mars
12. mars er dagur 71 í árinum í gregorianska kalendaranum (dagur 72 um skotár er). 294 dagar eru eftir av árinum. Dagurin kallast eisini grækarismessa.
Hendingar[rætta | rætta wikitekst]
- 1745 - Fyrra skalvalopið er í Gerðum (nú Klaksvík), har bóndahúsini farast og 9 fólk lata lív.
- 1765 - Seinna skalvalopið er í Gerðum (nú Klaksvík), har bóndahúsini farast og 20 fólk lata lív.
- 1955 - lóg um at stovna Føroya Realkreditstovn (Realurin) verður samtykt av Fólkatinginum.
- 2014 - ES, Norra og Føroyar hava undirskrivað avtalu at skipa fiskiskapin eftir makreli í Norðuratlantshavinum í fimm ár. Føroyar fáa 12,6 prosent av heildarkvotuni, sum svarar til 156 túsund tons í 2014.
Føðingar[rætta | rætta wikitekst]
Andlát[rætta | rætta wikitekst]
- 1991 - William Heinesen, føroyskt skald (f. 1900)
- 2015 - Sir Terry Pratcher, enskur fantasi rithøvundur (f. 1948)


text:
Nýggjastu tíðindini
Ung í Føroym
Hesa seinastu tíðina hevur ikki nógv nýtt verið at sæð á hesi heimasíðuni. Orsøkin kann sigast í trimum orðum: Ung í Føroyum. Undirritaða er verkætlanarleiðari á stevnuni og eg taki mær m.a. av PR, heimasíðu og skráseting v.m. Hetta hevur so at siga tikið alla mína tíð seinastu tveir mánaðirnar,… les meira…. →
Nýggjastu skeiðini
Komandi skeið fyri einstaklingar er høvundaverkstovan: “Kenn tínar persónar sum tínar bestu vinir”, sum er eitt skeið hjá Listaskúla Føroya. Hetta verður 30. oktober til 1. november. Les meira um skeiði HER. Skeiði “Sig søgur, so vit minnast tær”, ið er eitt skeið fyri starvsfólk á dagstovnum og lærarum… les meira…. →
Høvundaverksmiðja á Listaskúla Føroya
Listaskúli Føroya bjóðar í heyst nógv áhugaverd skeið, m.a. tvær høvundaverkstovur. Tann eina er verkstova um menning av persónunum í tínum tekstum: Kenn tínar persónar, sum tínar bestu vinir Skeiðslýsing: Hvussu gert tú fiktivar persónar so livandi, at tú heldur, at tú hevur hitt tey fyrr? Persónarnir í søgum okkara… les meira…. →
Spent til Ólavsøku – serliga framsýningina :)
Eini lítil snýktíðindi: Mítt listaverk “Dreymrúm 6, Dreymafláir” verður við á Ólavsøkuframsýningini í ár. Her er eitt brot av tí. Far í Listaskálan á Ólavsøku og uppliv alt verkið
Dreymrúm 4, 5 og 6
Eg havi gjørt nøkur smærri Tableaux vivant ella Dreymrúm síðani eg gjørdi tey bæði størri í vetur. Tey hava øll til felags, at tey hava inbygdan tónleik. Eitt havi eg longu avmynda her á blogginum, tað var Dreymrúm 5, Ósin. Dreymrúm 3 er tíverri sera illa avmynda og givið burtur… les meira…. →
Fjølbroytt listarligt virksemi
Karavella Marionett-Teatur
Karavella Marionett-Teatur er eitt einkvinnumarionett-teatur, sum spælir leikir fyri børnum og vaksnum og ferðast um alt landið
Grafisk sniðgeving
Bið um tilboð uppá smærri grafiskar uppgávur, so sum plakatir ella faldarar.


text:
Louisiana
Staturin Louisiana (enskt: State of Louisiana, franskt: État de Louisiane) er ein statur í Sameindu Statunum í Amerika við umleið 4,5 mió. íbúgvar. Høvuðsstaðurin kallast Baton Rouge og størsti býurin er New Orleans. Í 1812 bleiv hann lutstatur í USA. Í norðri hevur hann mark við Arkansas, í eystri við Mississippi, og vestri við Texas. Í suðri liggur Meksikoflógva. Eyknevni hansara er Bayou State. Bayou er eitt slag av streymur ella mýri. Orðið kemur úr Choctaw bajuk. Almennu málini eru tvey í tali, franskt og enskt. Bobby Jindal (R) er guvernørur. Hann er ættað úr India.
Innihaldsyvirlit
Íbúgvafrøði[rætta | rætta wikitekst]
Fólkið er av blandaðum uppruna, úr næstan øllum heimi. Í Fronskum Louisiana í Suðurlouisiana býr ein stórur bólkur, sum er ættaður úr Quebec í Kanada (ið áður hoyrdi til Frakland sum partur av hjálandinum Fronskum Kanada). Hetta fólkið kalla við Cajun. Teir tala egið mál, kreolfranskt; 200,000 fólk ella umleið fimm % av fólkinum í Louisiana tala franskt. Cajun-franskt er eitt ríkt mentanarmál við stórum og týdningarmiklum verkum innan bókmentir, mati, list og tónleiki. Tey flestu eru fiski- ella veiðifólk. Cajun-franskur matur er fyri tað mesta matur av krabbadjórum. Djúpt inni í skógini eru nógv krabbadjór; serstakliga eru nógvar rækjur, krabbagággur og hummarar, har slagið crawfish (Astacoidea) er hitt mest vanliga. Jambalaya er kreolfranskur matur, ið er bógvur av fiski, rækjum og rísi. Cajun-tónleikur er eitt slag av fronskum-amerikanskum tónleiki, ið byrjaði seint í 18. øld og tíðliga í 19. øld. Ljóðførini eru oftast violin, banjo, gittari og mandolin. Sangurin “Alligator Man" er eitt dømi um cajuntónleikin hjá Jimmy C. Newman.
Upprunafólkið í Louisiana eru indianar. Á láglendinum búðu teir í smáum bygdum og leitaðu eftir mati t.d. í skógunum. Upprunafólkið, indianararnir, telur nú bert 1 prosent av íbúgvatalinum.[1]
Landafrøði[rætta | rætta wikitekst]
Stívur 40-45 % av mýrlendi í USA er í Louisiana[2]; í Suðurlouisiana eru stórar mýrar, sum kunnu vera avvaksnar við tættum skógi. Eystanfyri vátlendið byrjar hin stóra Mississippi River-oyrin. Tá ið Mississippiáin er komin út ímóti Meksikoflógvan, hevur hon stórar mongdir av leiri og sandi við sær. Gruggið leggur hon í áarmunnan, og um ikki streymur ber tað út í Atlantshavið, verður tað liggjandi og hópast upp, til áin er komin í typpi. Tá ið áin er typt, loypir hon út um alla oyrina. Hvørt lopið verður stór á, sum aftur leggur grugg fyri munnan og typpist. Soleiðis veksur Mississippi River-oyrin út í havið. Mississippi River-oyrin er væl størri enn allar Føroyar - 12,000 km2. Mississippi River-oyrin er nógvastaðni avvaksin við kjarri av takrørum og sevi. Í oyrini eru tjarnir, vøtn og hólmar. Hólmarnir eru vaksnir við høgum plantum, undir teimum yður av ymiskum fiskum, og kring teir eitt ótal av ymiskum fuglum. Har eru m.a. pelikanar, sum eiga millum sevini á oyrini. Á oyrini búgva ikki nógv fólk, men tey, sum búgva har, liva av fiskiskapi ella fuglaveiði.
Við jøvnum millumbilum eru tropiskar ódnir í landsynningspartinum í USA. Í august 2005 gjørdi Ódnin Katrina stóran skaða, serliga í Louisiana. Um leið 1500 fólk lótu lív í ódnini, og líka so nógv afturat doyðu av fylgjunum av henni. Ódnin Katrina gjørdi skaða fyri 600 milliardir krónur. Í 2015 eru tíggju ár síðani Ódnin Katarina oyðilegði stórar partar av søguliga jazz-tónleikabýnum New Orleans í Suður-Louisiana.
Búskapur[rætta | rætta wikitekst]
Skipasmiðjurnar eru nógvar. Handilin er so ovurhonds stórur, og hetta hevur gjørt, at Louisiana nú eigur millum tann størsta skipaflota í USA. Mong túsund fólk starva eisini í oljuvinnuni. Nýtslan av reinolju og bensini og øðrum, sum gjørt verður úr jarðolju, veksur í hvørjum, og tí noyðast tey stóru oljufeløgini í Louisiana at vaksa um oljureinsiverkini í heilum. Fiskiskapur er eisini týdningarmikil vinna.
Djóra- og plantulív[rætta | rætta wikitekst]
Tjarnir, vøtn, blotar, áir og mýrar eru vátlendi í Louisiana, har mong dýr og mangir vøkstur eru. Alligatorur, froskar, bisamrottur, paddur, skjaldbøkur, fiskar og óteljandi plantur eru í Louisiana. Í blotum og mýrum broytist vatnnøgdin alt eftir veðrinum. Um summarið torna stór lendi, og um veturin stendur alt undir í vatni. Vanligastu vøkstirnir á vátlendi í Louisiana eru sev, vatnsarvi, tjarnaks, svanagras, stør, ymisk steinbrot, dúnurt og ymisk grøs. Á vátlendi vaksa eisini mangrovutrø. Mangrova er serligur viðarvøkstur í mórutum, tropiskum mýrum. Summi mangrovutrø vaksa í vatni, onnur vaksa í sjógvi fram við landi og í áarósum. Hesin vøkstur ger, at móran ella moldin verður ikki skolað burtur. Fræini spira á trøunum, so tá ið tey detta niður í móruna, spira tey og festa røtur beinanvegin, so tey skola ikki burtur. Pílur og onnur smærri trø, ið tola móru, vaksa sumstaðni við vøtn í mýrum.
Landbúnaðurin og ídnaðurin hótta nógv vátlendisdýr og plantur. Grái pelikanurin er nú t.d. sjáldsamir, tí búøki teirra eru oyðiløgd. Pelikanurin er eisini nýttur sum mynd á flagginum. Hesir fuglarnir, ið serliga taka fisk, eiga á vátlendi í Suðurlouisiana, har trupult er at koma at. Summi sløg gera sær reiður á sløttum, summi eiga uppi í trøunum. Flestu slangur bæði kliva og svimja væl og skríða lættliga ígjøgnum mýrilendið eftir fongi. T.d. hevur eisini norðuramerikanska vatnmokkasinin eitrandi bit. Tær stóru, norðuramerikonsku mýriharurnar duga bæði at kava og at svimja. Tær spila tærnar út og sparka aftureftir við beinunum, so tær sleppa skjótt undan ránsdýrum. Tær liva av vatnsplantum, grasi og øðrum vøkstri.
Sí eisini[rætta | rætta wikitekst]
Keldur[rætta | rætta wikitekst]
- ↑ http://quickfacts.census.gov/qfd/states/22000.html
- ↑ http://www.doi.gov/pmb/oepc/wetlands2/v2ch8.cfm


text:
Continental 2015 í Piombino Italia Týsdagin tann 22. September fóru vit á flogvøllin í Vágum á veg til Keypmannahavnar. Við á túrinum vóru undirritaði og Peturbjørg við hundi okkara Ramos, og Tummas og Irena. Bert ein hundur sleppur við flogfarðinum hjá Atlantic hvønn túrin, so Glen slapp ikki við flogfarðinum tann morgunin. Glen kom so …
Read more
Continental 2015 í Piombino Italiaoktober 28th, 2015 | Posted by in Tíðindi - (0 Comments)
Continental 2015 í Piombino Italia Týsdagin tann 22. September fóru vit á flogvøllin í Vágum á veg til Keypmannahavnar. Við á túrinum vóru undirritaði og Peturbjørg við hundi okkara Ramos, og Tummas og Irena. Bert ein hundur sleppur við flogfarðinum hjá Atlantic hvønn túrin, so Glen slapp ikki við flogfarðinum tann morgunin. Glen kom so …
continental.september 25th, 2015 | Posted by in Tíðindi - (0 Comments)
Her er møguligt at fylgja við hvussu tað gongur hjá okkara umboðan í continental. Hetta er leinkjan http://www.continental2015.it/res-qual-friday.html
Nýggjur Formaðurseptember 22nd, 2015 | Posted by in Tíðindi - (0 Comments)
Hey góðir limir Eg eri nývaldur formaður í Føroya Seyðahundafelag og takki fyri áliti frá nevndarlimunum. Tað var so at fráfarandi formaðurin Eyðstein Jensen fór úr nevndini vegna tíðin hjá honum ikki strekti til nevndararbeiði. Sum nývaldur formaður vil eg hoyra frá liminum hvat teir ynskja at felagi skal gera fyri at fleiri fólk møta …
Read more
Úrslit frá FM og Kappingini 19-09-2015september 20th, 2015 | Posted by in Tíðindi - (0 Comments)
Førjameistarin 2015 er Páll Poulsen við Ramos. Úrsliti frá FM 1. Páll Poulsen við Ramos. 101. Stig. 2. Tummas Jacobsen við Cap. 79. Stig. 3. Thummas Jacobsen Við Glen. 68 Stig. 4. Apsalon Hansen við Jim. 56. Stig. 5. Hanus Højgaard við Tulla. 49. Stig Dómari: Rene Hansen. Úrslit frá Kappingini 19-09-2015 1. Tummas Jacobsen …
Read more
FM og Kapping Í Søltivíkseptember 16th, 2015 | Posted by in Tíðindi - (0 Comments)
Kapping verður í Søltuvík Leygardagin 19 Sepitember fyri klassa 1 -2 og klassa 3. Sunnudagin 20 Sepetember verur FM Kappingin verður í Klettahaganum hjá Poul D Klementsen. Dómari verður Rene Hansen. Byrjað verur kl 10:00 Teistin siglir av Gomlurætt kl 8:45 sí eisini www.ssl.fo Tilmelding: Seinast 17 September Kostnaður: 200 Kr. Fyri hvønn hundin. Fólk …
Read more
Skeið við Simon Mosse 20. og 21. junijuni 9th, 2015 | Posted by in Tíðindi - (0 Comments)
Skeiðið verður leygardagin 20. juni í Hvalvík hjá Tummas Jacobsen, og sunnudagin 21. juni í Vágum. Kostnaðurin er Kr. 300 per hund, ið skal gjaldast kontant á staðnum. Max 10 hundar pr.dag. Tilmeldingin kann gerast við at senda teldupost til Jónleif Jørgensen á joj@ft.fo ella ringja til hansara á tel. 243689.
Kapping á Viðareiði tann 11. apríl, í øllum klassumapril 3rd, 2015 | Posted by in Tíðindi - (0 Comments)
Seyðahundakapping verður á Viðareiði leygardagin 11. apríl Kappast verður í øllum klassum, og byrjað verður kl 9:00 við klassa 1. Kostnaður 150,- pr. hund. Kaffi og okkurt afturvið verður á staðnum. Dómarar verða: Hendrik Rubeksen og Jónleif Jørgensen. Tilmelding fer fram her á síðuni, ella hjá Hans Jákup Kallsberg á telduposti hjk@vidareidi.fo og á telefon …
Read more
Kapping á Viðareiði 11/4 og Hvalvík 18/4marts 26th, 2015 | Posted by in Tíðindi - (0 Comments)
Næstu kappingarnar verða á Viðareiði leygardagin 11. apríl og í Hvalvík leygardagin 18/4. Dómarar verða Hendrik Rubeksen og Jónleif Jørgensen. Meira seinni.
Myndir frá kappingini á Sandimarts 22nd, 2015 | Posted by in Tíðindi - (0 Comments)
Úrslit fra kappinini á Sandimarts 22nd, 2015 | Posted by in Tíðindi - (0 Comments)
Klassi 3 Ramos, Páll Poulsen, 94 stig Roy, Eyðstein Jensen 88 Midge Anna Sofía Fjallheim, 80 Nap, Eyðstein Jensen 78 olf Fona, Hans Meinhard Midjord, 78, olf Frigg, Oyvindur Brimnes 76 Glen, Tummas Jacobsen 75 Cap, Tummas Jacobsen 65 Tulla, hansu Højgaard 54 Klassi 2 Froya, Oyvindur Brimnes, 54 stig Sirra, Jens petur Selfoss, …
Read more


text:
Franklin D. Roosevelt
Franklin Delano Roosevelt (føddur 30. januar 1882 í New York – deyður 12. apríl 1945 í Georgia) var 32. forseti í Sambandsríki Amerika. Roosevelt varð afturvaldur í 1936, í 1940 og aftur í 1944. Roosecelt doyði 12. apríl 1945 í Georgia. Nakað eftir deyða hansara var tann reglan samtykt, at eingin forseti mátti sita longur enn tvey valskeið. Hetta varð gjørt til tess at tryggja, at eingin forseti gjørdist so sterkur, at hann fekk ov nógv vald á Kongressini og stakríkjamyndugleikunum.
Roosevelt dugdi stak væl at nýta fjølmiðlarnar. Í tiltiknu røðum sínum kom hann á tal við meginpartin av amerikanska fólkinum, og tey stuðlaðu honum dyggiliga.
New Deal-politikkur Roosevelts[rætta | rætta wikitekst]
Undir valstríðinum hevði hann nýtt rakstrarrópið "New Deal", t.v.s. at kortini skuldu gevast av nýggjum til tess at fáa USA búskaparliga aftur á føtur. "New Deal"-politikkur hansara eydnaðist bara fyri ein part, tí hann fekk ikki vent gongdini av álvara, men hann fekk gjørt tað, at kreppan ikki vaks. Tað var ikki fyrr enn ímóti endanum av 1930-árunum, at amerikanski búskapurin rættiliga fór í gongd aftur, og tá var tað hernaðardubbingin, ið beindi fyri arbeiðsloysinum.
Hesi tiltøk gjørdu, at Rooseveltstjórnin kom í hornatøkur við amerikanska hægstarættin, sum í 1935 gjørdi úrskurð, ið segði, at fleiri av tiltøkunum hjá Rooseveltstjórnini vóru ikki í samstarvi við stýrisskipanina, men tá ið Roosevelt varð afturvaldur í 1936, fjaraði mótstøðan burtur.
Roosevelt setti hesi tiltøk í verk fyri at basa arbeiðsloysinum:
- Nýggjar landbúnaðarlógir vórðu settar í gildi, sum góvu bóndunum stuðul at minka um dyrkilendið til tess at minka um ovurframleiðsluna, sum skuldu hava við sær, at prísurin á landbúnaðarvørum hækkaði.
- Dollarin varð niðurskrivaður, soleiðis at amerikanskar vørur gjørdust bíligari á heimsmarknaðinum, og ávis inflatión var sett í verk, sum skuldi hjálpa til at fáa vinnutólini í gongd aftur.
- Stór almenn arbeiði vórðu sett í verk.
- Yrkisfeløgini fingu óskerdan rætt sjálvi at gera sáttmálar við arbeiðsgevararnar, og úrslitið varð, at loft varð lagt á arbeiðstíðina (40 tíma vika), og gólv varð lagt undir arbeiðslønina - minstaløn.
- Bankakervið, ið var meint rakt av kreppuni, varð endurskipað. Bankar, ið vóru farnir á heysin, sluppu ikki at lata uppaftur, og hinir bankarnir fingu ríkisveðhald, soleiðis at fólk ikki høvdu fyri neyðini at bera ótta fyri, at tann peningur, ið tey høvdu standandi í bankunum, var í vanda.


text:
2. mai
2. mai er dagur 122 í árinum í tí gregorianska kalendaranum (dagur 123 um skotár). Tað eru 243 dagar eftur av árinum.
Hendingar[rætta | rætta wikitekst]
- 1975 - Mærsk skipið Clara Mærsk bjargar 3.628 flóttafólkum úr Vjetnam vóru bjargaði av søkkandi M/V Truong Xuan og tikin umborð á Claru Mærsk. Rituvíkingurin Anton M. Olsen var kapteinur umborð á Claru Mærsk, tá hendingin fór fram.
- 1989 - Tað sonevnda "Blekingegade-málið" byrjar, tá ein 36-ára gamal maður koyrur av vegnum við Birkerød og løgreglan varnast at hann er eftirlýstur.
- 2011 - Osama bin Laden, ið stóð fyri álopinum á USA í 2001, varð myrdur 2. mai.
Føðingar[rætta | rætta wikitekst]
- 1985 - Nanna Øland Fabricius, donsk songkvinna
Andlát[rætta | rætta wikitekst]
- 1519 - Leonardo da Vinci, italskur listmálari (f. 1452)
- 1892 - Peter Alberg Holm, føroyskur prestur í Danmark. (f. 1823)
- 2011 - Osama bin Laden, saudi-arabiskur yvirgangsmaður (f. 1957)


text:
Vit hava nógvar blekkpatrónir og prenthøvd á goymslu
Levering innan 1-3 gerandisdagar
- Útfyll bíleggingarseðilin
- Gjald við korti ella umvegis netbankan
- Vørurnar verða leveraðar til dyrnar
Tá ið keypt verður fyri meira enn 299,- er leveringin ókeypis. (Blekkpatrónir)
Tá ið keypt verður fyri meira enn 995,- er leveringin ókeypis (Tónarapatrónir og trumlur)
Annars er kostnaðurin 39,- pr. levering
-
Adresse
- Á Langasandi 7
410 Kollafjørður
- Á Langasandi 7
- Telefon
Sig okkum og øðrum frá hvat ið tú heldur um BlekkFOSkjul kommentarer
- 2015.07.24 Skrevet af Evald F. Sólvitsson
- Sera sein levering
Svar frá BlekkFO: Hey Evald! Vit royna at levera vøru á goymslu innan 3 gerandisdagar. Um leveringin hevur verið seinkað til tín, so biðja vit um umbering. Eg sendi tær eini persónlig boð so vit kunnu finna útav tí. Vinarliga Nichlas
- 2015.03.18 Skrevet af Sanna Antoniussen
- eg skal bruka blekkpatrónir til cacnon-ip2700 nr510-511 hava tit tar hvat kostar tar fire stk
- 2014.02.26 Skrevet af H
- Tit mugu umseta síðuna ordiliga til føroyskt, og tað, ið er umsett, má rættlesast og orðast betur.
Svar frá BlekkFO: Takk fyri viðmerkingina "H" . Vit eru í holt við at gera eina nýggja heimasíðu, ið vónandi verður betri á øllum økjum, eisini viðv. tí sum tú skrivar. Í framtíðini verður tað ein rættiligur nethandil, har ið allar vørurnar kunnu síggjast. Síðan kemur at eita www.blekk.fo .
Tørv á hjálp?
Hevur tú tørv á hjálp ella hevur tú ein spurning ert tú altíd vælkomin at ringja til okkara. Set teg í samband við okkum á tlf. 224645


text:
Aril Edvardsen
Aril Edvardsen (15. november 1938 – 6. september 2008) var ein av kendastu evangelistunum í Norðurlondum, stovnarin av Troens Bevis og leiðari hjá samkomuni í Kvinesdal. Aril Snorre Edvardsen varð føddur 15. novembur 1938 í Kvinesdal í Norra. Seytjan ára gamal giftist hann við Kari, sum var floksfelagi hansara í barnaskúlanum. Tá Kari lá á sjúkrahúsi og átti elstu dóttir teirra, fór Aril á møti saman við einum vini sínum. Á hesum møti møtti hann Jesusi. Serliga er hann kendur gjøgnum felagsskapin Troens Bevis Verdens Evangelisering, sum hann setti á stovn í 1965.
Aril Edvardsen er sera kendur í Føroyum, men eisini um at kalla allan heim. Hann var sera virkin sum evangelistur serliga rættað móti londum í triðja heiminum. Hann hevur arbeitt í Afrika og India í yvir 50 ár og er helst kendasti predikantur í Noregi. Hann stovnaði Troens Bevis Verdens Evangelisering í 1965, sum millum annað sendir kristið útvarp í fleiri enn 200 londum. Í Noregi hevur hann verið mest sentrali persónurin í pinsameinigheitini, og alment ein sera nógv umrøddur persónur, serliga orsakað av síni konservativu bíbliufatan. Aril Edvardsen var staddur í Mombasa í Kenja, nú hann doyði. Aril hevur havt fleiri blóðtøppar í hjartanum. Hann varð 69 ára gamal.


text:
Eins og undanfarin ár, kunnu lesandi í desember og januar ókeypis brúka hølini á Fjarlestrardeplinum í samband við lesnaðin.
Lesandi atgongd til hølir um jólini....
Eins og undanfarin ár, kunnu lesandi í desember og januar ókeypis brúka hølini á Fjarlestrardeplinum í samband við lesnaðin. (more…)....
Kommunuskatturin í Vágs kommunu læk....
Eitt samt Vágs Býráð samtykti á býráðsfundinum mánakvøldið 30. nov. 2015 at lækka skattaprosentið í Vágs kommunu niður í 22,50%. (more…....
Skráin fyri býráðsfundin 30. nov. 2....
Hesi mál verða viðgjørd á Býráðsfundi, mánadagin tann 30. Nov. 2015 kl. 19.00: (more…)....
Starvsfólk til dagrøktarhúsið hjá V....
Søkt verður eftir starvsfólki til dagrøktarhúsið hjá Vágs kommunu, at byrja 1. januar 2016 í starv niðursetta tíð. (more…)....
Kunning
Skráin fyri býráðsfundin 30. nov. 2015
Hesi mál verða viðgjørd á Býráðsfundi, mánadagin tann 30. Nov. 2015 kl. 19.00: (more…)...
-
Starvsfólk til dagrøktarhúsið hjá Vágs kommunu...
Søkt verður eftir starvsfólki til dagrøktarhúsið hjá Vág...
-
Dagrøktari til Dagrøktarskipanina í Vágs Kommunu...
Dagrøktarskipanin í Vágs Kommunu søkir eftir dagrøktara ...
-
Jólatræið tendrar sunnudagin 29. nov. kl. 18
Jólatræið í Vági verður tendrað sunnudagin 29. Nov. kl. ...
Sjálvavgreiðsla
Hús lýst til leigu undir Bústaðir
Vágs kommuna hevur tænastu her á heimasíðuni, har hús kunnu lýsast til sølu og til leigu, hetta ...
-
Upptøkureglurnar og gjøld á barnaansingarøkinum da...
Frá 1. januar 2015 koma nýggjar upptøkureglur í gildi fy...
-
Barnaansingin og gjøld
Gjøldini fyri barnaansing og frítíðarskúla í Vágs kommun...
-
Innskriving til barnaansing á heimasíðuni
Nú er gjørligt at gera innskriving til barnaansingina hj...
Vágs Havn
Nógv skip við kei við Vágs Havn
Í dag hevur verið óvanliga nógv virksemi við Vágs Havn, har bæði seismic-skip, supply-skip, trolarar, fóðurflaki og sandbátur hava verið...
-
Vágs Havn eitt fet á leið
Í farnu viku komu tvey stór skip, ið virka innan oljuvin...
-
Seismikk- og hjálparskip á Vági
20. oktober 2015 komu seismikkskipið Polar Empress og hj...
-
Ferðamannaskipið Hanseatic á Vág fríggjadagin...
Fríggjadagin kemur ferðamannaskipið Hanseatic á Vág. ...
Kommunuskatturin í Vágs kommunu lækkar triðja árið á rað
Eitt samt Vágs Býráð samtykti á býráðsfundinum mánakvøldið 30. nov. 2015 at lækka skattaprosentið í Vágs kommunu niður í 22,50%.
Skráin fyri býráðsfundin 30. nov. 2015
Hesi mál verða viðgjørd á Býráðsfundi, mánadagin tann 30. Nov. 2015 kl. 19.00:
Les meiri
Starvsfólk til dagrøktarhúsið hjá Vágs kommunu
Søkt verður eftir starvsfólki til dagrøktarhúsið hjá Vágs kommunu, at byrja 1. januar 2016 í starv niðursetta tíð.
Dagrøktari til Dagrøktarskipanina í Vágs Kommunu
Dagrøktarskipanin í Vágs Kommunu søkir eftir dagrøktara at byrja 1. januar 2016 í tíðaravmarkað starv fram til 15. juli 2016.


text:
Bosnia og Hersegovina
Bosnia og Hersegovina (bosniskt og kroatiskt: Bosna i Hercegovina, serbiskt: БocHa и XepцeroBиHa) er land í Landsynningsevropa. Í øldir hava ymisk fólkasløg búð her, t.d. muslimskir bosniar, katólskir kroatar, ortodoksir serbar og jødar. Tá ið londini tóku sjálvstýri, elvdi stríð ímillum fólkasløgini til blóðugt borgarakríggj. Friðarsamráðingar í Dayton í Ohio fingu partarnar at leggja vápnini síðstí 1995.
Fyri borgarakríggið var høvuðsstaðurin, Sarajevo, nýmótans stórbýur, men tá ið kríggið brast á, víggirdu serbar seg í fjøllunum uttan um býin og bumbaðu hann í trý ár, og mong fólk doyðu. Tey, sum vórðu eftir í býnum, toldu nógv hesi árini, og trot var á øllum neyðsynjarvørum. Tá ið serbar tóku seg inn í Bosnia, gjørdu teir tað, ið verður kallað fólkareinsan. Endamálið varð at rudda økið fyri muslimar og kroatar, hóast teir og serbar høvdu búð síð um síð so leingi, nakar visti. Tíggjutúsundtals fólk, ið ikki vóru serbar, vórðu myrd. Upp aftur fleiri flýddu av landinum. Mangir bosniskir muslimar búgva nú sum flóttafólk í m.ø. Týsklandi og Noregi.
Bosnia og Hersegovina er eitt land, ið hevur trý almenn mál, kroatiskt, serbiskt og bosniskt. Høvuðsstaðurin, Sarajevo, var vertur fyri Olympisku vetrarleikunum í 1984.
Innihaldsyvirlit
Politikkur[rætta | rætta wikitekst]
Bosnia og Hersegovina er formliga undir leiðslu av ST, har ein ST-útnevndur sendimaður hevur høvuðsyvirlit yvir landinum, og kann koyra politisku leiðsluna í landinum frá. Hetta er skipað gjøgnum sokallaðu Dayton-avtaluna, ið varð undirskrivað í 1995. Á valinum í 2014 til ting landsins verða tríggir forsetar valdir, ein fyri hvørt av størstu fólkasløgunum. Forsetarnir eru valdir í fýra ár, men sita í átta mánaðir, so verður skift til næsta forseta. Í fýra ára skeiðnum situr hvør forseti tvær ferðir átta mánaðir. Landið er býtt í tvey sjálvstýrandi økir, lýðveldi Srpska (Republika Srpska) og lýðveldi Bosnia-Hersegovina. Harafturat kemur Brcko-økið, ið liggur undir hinum báðum men sum formliga er sjálvstýrandi. Tjóðartingið er sett saman av 42 fólkavaldum frá sjálvstýrandi økjunum. 28 tinglimir koma úr Bosnia og Hersegovina og 14 úr Republika Srpska. Samansetingin av stjórn og politisku leiðsluni í ymsu pørtunum av landinum er sera fløkt. Tá ein roknar øll uppí, so hevur landið 14 forsætisráðharrar og 200 ráðharrastovur.[1]
Søga[rætta | rætta wikitekst]
Jugoslaviakríggið[rætta | rætta wikitekst]
Í juni 1991 tóku Kroatia og Slovenia loysing frá samveldinum Jugoslavia. Í 1992 gjørdi Bosnia-Hersegovina tað sama. Eftir fáum mánaðum varð Jugoslavia syndrað sundur í fleiri sjálvstøðug ríki, har Serbia varð sterkasta landið, og blóðugasta kríggj í Evropa eftir Annan heimsbardaga brast á. Allir partar framdu grov krígsbrotverk, hóast altjóða royndir vórðu gjørdar at fáa partararnar at binda frið. Mong tjóðveldið skipaðu fyri tí, sum varð kallað tjóðskaparlig rensan og róku fólk, ið høvdu annan uppruna, frá húsum og heimi. Serbar bumbaðu, kringsettu og skutu inn í høvuðsstaðin í Bosnia-Hersegovina, Sarajevo, í trý ár. Kríggið í Bosnia-Hersegovina endaði í november í 1995 við friðartinginum, sum USA stóð fyrsi. Bosniska, serbiska og kroatiska tingið skrivaðu undir endaliga friðarsáttmálan í París, og Bosnia-Hersegovina skuldi gerast eitt sameint land, hóast tríggjar tjóðir - serbar, bosniar og kroatar - búgva har. Umsíðir varð friður aftur eftir bardagar í fýra ár. Kríggið kostaði fleiri enn 200 000 mannalív. Tað fer enn at vera ár at grøða tey sár, kríggið voldi.
Hygg eisini at[rætta | rætta wikitekst]
Keldur[rætta | rætta wikitekst]
- ↑ portal.fo - Í Bosnia velja tey tríggjar forsetar í dag, skrivað hevur Jógvan Hugo Gardar 12. oktober 2014


text:
Leikarahagtøl
Leikarahagtølini 1991 til í dag
Leikarahagtølini á FaroeSoccer umfata bara tær dátur, sum koyrdar eru í dátugrunnin, tvs. yvirorðnað aftur til 1991 (summar kappingar tó styttri aftur). Harumframt skal leggjast upp fyri at:
1) Dómaraseðlar kunnu mangla (sí yvirlit 1991-2006 her)
2) Dómaraseðlar kunnu vera mangulfullir og innihalda feilir
3) FaroeSoccer kann hava gjørt feilir
ad1)
Í teimum førum, har dómaraseðilin manglar (typiskt í lægri deildum/kappingum), koma so gott sum sikkurt dátur at mangla, tí hendan informatiónin er sjáldan at finna aðrastaðir – burtursæð frá úrslitinum og í nøkrum førum málskjúttunum.
ad2)
Stundum eru dómaraseðlarnir mangulfult útfyltir, bæði av dómaranum og feløgunum. Tað kann vera at:
1) Dómarar – serliga hjálpardómarar – ikki eru upplýstir, ella undirskriftirnar eru ólesiligar
2) Málskjúttar mangla (ella minuttøl og/ella málraðfylgjan)
3) Skiftingar mangla ella eru mangulfult upplýstar, t.d. bara hvør kom inn, ongi minuttøl v.m.
4) Ivasom kort, t.d. tvey gul ella beinleiðis reytt? Manglandi minutttøl
5) Longd leiktíð og brotsspørk eru ikki upplýst.
ad3)
Í nøkrum førum hevur tað verið at kalla ógjørligt at siga, hvør onkur leikari á dómaraseðlinum er, tí fleiri á sama liðið hava itið tað sama ella eru skrivaðir líka. Eitt dømi eru tvíburðarnir í Gøtu, Poul Arni Jacobsen og Poul Andrias Jacobsen, sum typiskt bara verða skrivaðir Poul A. Jacobsen. Hvør minnist aftur í tíðina 10-20 ár, hvør spældi osfr.?
Afturat hesum kunnu so sjálvsagt reint menniskjasligir inntøppingar- ella forritingarfeilir koma fyri. Hesir verða tó sjálvsagt rættaðir beinanvegin komið verður fram á (møguligar) slíkar.
Hesi tingini samanlagt gera, at summu leikarahagtøl – serliga tey í lægri deildunum/kappingunum skulu takast við ávísum fyrivarni, men tey kunnu vera mikið upplýsandi fyri tað – bara ikki 100 prosent.
Høvuðsmálið hjá FaroeSoccer er at finna og skráseta mest møguligt, men tað hevur eisini týdning at staðfesta, hvat manglar og ikki er til at finna. Hetta visti eingin, áðrenn FaroeSoccer skrásetti tað. Hetta merkir, at nú vita øll, hvat manglar, so kanska okkurt kann koma undan kavi undan væðingini onkustðani, men FaroeSoccer hevur tó ikki tær stóru vónirnar um hetta.
Leikarahagtølini 1991 og eldri
Tíðin frá 1942 til 1991 (serliga 1971-1991) má reint tekniskt taklast uppá ein annan máta enn tíðarskeiðið 1991/1992 til í dag. Høvuðsorsøkin er, at dómaraseðilin hetta tíðarskeiðið ikki upplýsir:
1) Hvørjir leikarar byrja inni, og hvørji byrja úti
2) Skiftingar
3) Málskjúttar
4) Minutttøl
Hetta, saman við at alt fleiri dómaraseðlar mangla (eisini í bestu deildini), jú longur aftur í tíðina man kemur (í fleiri førum heilir árgangir), ger, at FaroeSoccer neyvan fer at skráseta meira enn bestu deildina og steypakappingina aftur til byrjanina í 1942 og 1955.
Næst- og triðbesta mansdeildin og 1. deild kvinnur verða nøkur ár aftur í tíðina bert skrásett við úrslitum, so ein støða kann gerast burturúr kappingini. Skeringspunktið hjá næst- og triðbestu monnunum verður allarhelst 1976 og hjá kvinnunum 1985.
Ætlanin er tó at skráseta allar A-landsdystirnar hjá monnum og kvinnum, sum leiktir vórðu áðrenn altjóða limaskapin í UEFA og FIFA, aftur til byrjanina, tí hetta tilfarið er fyri tað mesta til. Hetta umfatar m.a. eisini luttøkuna á Oyggjaleikunum. Allir hesir nevndu dystir verða skrásettir sum óalmennir, men teir eru ikki minni áhugaverdir fyri tað.
Næsta stóra avbjóðingin hjá FaroeSoccer verður heilt avgjørt at skráseta hesa eldru tíðina. Størsti trupulleikin verður uttan iva at finna neyðugu tíðina, tí hetta arbeiðið man allarhelst koma upp í eitt heilt ársverk í research og skráseting fyri ein persón.


text:
Kirgistan
Kirgisistan (kirgisikst: KыprызcTaH) er eitt land í Asia. Landið hevur umleið 5 776 500 íbúgvar (2014). Bisjkek er bæði høvuðsstaður og størsti býur í Kirgisistan. Kirgisia var fyrr ein partur av Sovjetsamveldinum, men gjørdist sjálvstøðug tjóð 25. desember 1991. Nú á døgum er Kirgisia eitt litið, ókent land. Har búgva umleið 5,7 milliónir fólk, og landið er 4,5 ferðir so stórt sum Danmark, ið hevur á leið sama íbúgvatal.
Meira enn helvtin av Kirgisia er 2.500 m oman sjóvar, og tí verður landið stundum eisini kallað "miðasiatiska Sveis". Snjótaktu Tien Shan-fjøllini mynda landslagið; men djúpu áardalarnir eru fruktagóðir og grønir. Flestu fólk eru bøndur. Húsdýrahald er meginvinna í landbúnaðinum, tí har er so lítið dyrkilendi.
Søga[rætta | rætta wikitekst]
Til 1991 var Kirgisia partur av tí stóra og máttmikla Sovjetsamveldinum. Tað var heimsins størsta land, og har búðu 280 milliónir fólk. Í Kirgisia, ella rættari sagt, í Kirgisiska Sovjetlýðveldinum, sum tað tá æt, høgdu tey uran, sum varð nýtt í sovjetsku framleiðsluni av kjarnorkuvápnum Eisini gjørdu tey royndir við kavbátatøkni í einum stórum vatni, langt burturi frá Vesturlendskum njósnarum Har vóru nógvar verksmiðjur, sum ímillum annað framleiddu maskinur og klædnavørur.
Tey, sum áður vóru bøndur, hava verið fyri stórum broytingum. Meðan landið enn var partur av Sovjetsamveldinum, var jørðin savnað í stórar felagsgarðar, sum vóru felagsogn. Fólk starvaðust har sum arbeiðarar við ymiskum uppgávum, t.d. sum traktorførarar ella neytakonur. Nú á døgum er jørðin í Kirgisia einskild, og flestu teirra, sum áður vóru arbeiðarar á felagsgørðunum, hava fingið sína egnu jørð. Nógvum dámar hetta væl, hóast tað er trupult at fáast við landbúnað. Trot er á m.a. maskinum. Nú hava tey tó frælsi at ferðast hagar, tey vilja. Fólkið (kirgisar) kann eisini ráða í landi sínum.
Búskapur[rætta | rætta wikitekst]
Kirgisia verður talt millum tey 30-40 fátækastu londini í heiminum í 2015. Nú á døgum stavar tann størsta inntøkan hjá Kirgisia frá at selja el, sum verður framleitt við vatnorku. Landið flytur eisini út gull og bummull. Mong steinsløg eru í Kirgisia. Gull og kyksilvur verða høgd til útflutnings, men kolið, oljuna og gassið nýta teir sjálvir. Góðir møguleikar eru at vinna ravmagnsorku burtur úr stríðu áunum, ið renna oman úr høgu fjøllunum, og nakrar vatnorkubyggingar eru gjørdar. Harumframt er lítið og einki av ídnaði. Nógv av tí, sum er til sølu í handlunum, er úr Kina. Nógv vóna, at ferðavinnan skal gera Kirgisia ríkari. Landið er avbera vakurt við kavakløddum fjallatindum, sum eru meira enn 7.000 metrar høgir. Har er eitt ógvuliga stórt vatn við frálíkum baðistrondum. Har eru gøtur til gonguferðir, og har er farvegur av gamlari mentan, til dømis málningar á hellu og bergi og minni um ta gomlu handilsfarleiðina millum Evropa og Kina. Men summarið er stutt í Kirgisia, veturin øgiliga kaldur, og landið er meira enn túsund kilometrar frá sjónum.
Fólkið[rætta | rætta wikitekst]
Har búgva um leið 5,7 milliónir fólk, og landið er 4,5 ferðir so stórt sum Danmark, ið hevur á leið sama íbúgvatal. Meiri enn helmingurin av fólkinum í Kirgisia er kirgisar, ættaðir úr Mongolia. Mong eru flakkfólk og gitin fyri at vera kring á rossabaki. Størsti útlendski minnilutin eru russar, ið mest búgva í býunum, og sum til 1991 stýrdu øllum handli og ídnaði í landinum. Nú kirgisar eru vorðnir meiri tjóðskaparsinnaðir, eru mangir russar farnir heim aftur til Russlands. Meginparturin av fólkinum í Kirgisia livir nú á døgum av landbúnaði og húsdýrum. Nógv fólk, sum áður arbeiddu á fabrikkum ella skrivstovu, velta nú sjálv tann mat, teimum tørvar, ella liva sum nomadar við húsdýrum sínum. Onnur eru flutt til Russlands ella Kasakstan at leita eftir arbeiði.
Í Kirgisia búgva í 2015 um leið 5,7 milliónir, harav umleið 80 % eru muslimar og 20 % kristin (Ortodoksa kirkjan).


text:
Reglur fyri liðkappingina
§1
Liðkappingin verður býtt sundur í deildir:
1. deild hevur 6 lið, 2. deild hevur 6 lið. 3. deild kann hava óavmarkað tal av liðum.
Melda nógv lið seg til 3. deild, kann kappingarleiðarin býta deildina upp í bólkar.
Hevur sama felag fleiri lið í sama bólki í somu deild, eigur dentur at vera lagdur á, at hesi lið møtast tíðliga í kappingini.
§2
Í øllum deildum eru 4 telvarar á hvørjum liði, sum sita sínámillum í nummarrøð á hvørjum liði eftir styrkilistanum hjá einstøku feløgunum. Telvarar hava loyvi at flyta úr lægri upp í hægri deild ella frá lægri liði til hægri lið í somu deild uttan at leypa dyst um. Men um telvarar skulu hinvegin úr hægri deild og niður í lægri deild, ella frá hægra liði til lægri lið í somu deild, skulu teir leypa ein dyst um. Tó er loyvt einum (1) telvara úr hvørjum liði at flyta úr hægri deild niður í lægri deild ella frá hægri liði niður í lægri lið í somu deild uttan at leypa dyst um.
Flyta fleiri enn ein niður í lægri deild ella niður i lægri lið í somu deild, verða hesir at leypa ein dyst um. Unglingar kunnu flyta úr síni egnu deild í hinar deildirnar og aftur í sína egnu deild, uttan at leypa dyst um. Men tá ið unglingi skal flyta úr aðrari deild enn síni egnu og niður í lægri deild, er reglan fyri teir vaksnu galdandi. Seinasta umfarið er ikki loyvt telvara at flyta í lægri deildir, ella í lægri lið í somu deild, hevur hann telvað í hægri liði í undanfarna umfari.
§3
a. Kappingarleiðarin ásetur dagarnar, tá ið telvað verður, soleiðis at hvørt lið fær ein útidyst og ein heimadyst.
b. Hevur lið langan veg til útidystir sínar, skal kappingarleiðarin skipa soleiðis fyri, at teir passa sum best við galdandi ferðaætlanir, so telvarum ber til at vera við hús í hampiligari tíð.
c. Seinasta umfar í liðkappingin verður skipað soleiðis, at allir dystir í øllum deildum skulu fara fram á sama stað í senn.
§4
Talvsambandið lýsir kappingina og ásetur tilmeldingarfreist.
Tá ið feløg boða frá luttøku, skulu tey skrivliga lata kappingarleiðaranum hesar upplýsingar:
a. Styrkilistan.
b. Upplýsingar um hølið, har heimadystirnir verða telvaðir.
c. Navn, bústað og telefonnummar hjá formanninum og liðformanninum (liðformaður fyri hvørt lið).
Loyvt er at broyta styrkilistan í kappingarárinum. Broyttur styrkilisti er galdandi seinnu helvt í kappingarárinum.
§5
Kappingarleiðarin flýggjar feløgunum kappingarskránna og dómaraseðlar eina viku áðrenn kappingin byrjar.
Heimaliðið skal síggja til, at uppskriftarbløð eru til taks, tá dysturin byrjar.
a. Heimaliðið skal syrgja fyri dómara, ið ikki kann telva við. Eru fleiri dystir samstundis, kann heimafelag hava fleiri dómarar. Brot á hesa reglu viðførir somu revsing sum tilskila er í §6h.
§6
a. Vanliga byrjar talvdysturin leygar- ella sunnudag kl. 14.Hvør telvari hevur 90 minuttir + 30 sekund fyri hvønn leik upp til leik 40. Eftir 40 leikir verða lagdir 15 minuttir afturat klokkuni, umframt + 30 sekund pr. leik restina av talvinum.
b. Útilið hevur hvítt á fyrsta borði, svart á øðrum borði o.s.fr.
c. Hevur heimalið fingið álagt reglur um at nýta leikhøli, hevur útilið eisini skyldu at fylgja hesum reglum.
d. Hvørt lið skal hava ein liðskipara, ið hevur rætt at telva við.
e. Áðrenn dystur byrjar, skal dómarin hava skrivað dómaraseðilin.
f. Felagið ( heimalið ) hevur ábyrgd av at senda úrslit í talgildum formi til kappingarleiðaran í seinasta lagi á midnátt, dagin eftir talvdystin.
g. Felagið ( heimalið ) hevur ábyrgd av at senda talv frá 1. Deild í talgildum formi til kappingarleiðaran í seinasta lagi á midnátt dagin eftir talvdystin.
h. Verða freistirnar í f
+ g
ikki yvirhildnar, verður felagið ( heimalið ) revsa við - ( minus ) 1 ( einum ) stigi.
§7
Lið kunnu framskunda dyst, um tey eru samd um tað, men bert tá tey hava fingið góðkenning frá kappingarleiðaranum. Kappingarleiðarin skal hava fingið fráboðan um hetta 3 dagar, áðrenn telvað verður.
§8
a. Loyvt er føroyskum feløgum at hava ein og bara ein útlendskan telvara á liði í hvørjum dysti.
b. Feløg kunnu í einum hvørjum dysti hava ein og bara ein føroyskan útisetatelvara á liði í senn.
c. Koma nýggir telvarar á styrkilistan hjá einstøku feløgunum í kappingarárinum, skal boðast kappingarleiðaranum frá í seinasta lagi eina (1) viku fyri fyrsta dyst hjá viðkomandi telvara í nýggja felagnum.
§9
a. Møtir eitt lið til dyst seinni enn ein tíma eftir ásettu tíð ella als ikki, verður liðið dømt at missa tvey stig. Er liðið ikki fullmannað, verður hálvt stig drigið frá fyri hvønn telvara, sum ikki møtir.
b. Verður ólógligur telvari nýttur, vinnur mótparturin talvið.
c. Kappingarleiðarin hevur rætt at geva einum liði revsing, tá reglurnar ikki verða hildnar. Fyri fyrsta brotið verður eitt (1) stig tikið burtur av samlaðu stigunum, fyri næsta brotið tvey (2) stig o.s.fr.
§10
Endaliga raðfylgjan í deildini verður gjørd eftir, hvussu nógv stig hvørt liðið hevur tilsamans. Stendur á jøvnum, verður tað liðið fremri, ið hevur flest matchstig (dystarstig) (2 fyri vunnan dyst, 1 fyri javnleik og 0 fyri taptan dyst). Stendur framvegis á jøvnum, skal verða skipað fyri umdysti, hetta tá tað snýr seg um vinnara ella niðurflytara.
§11
Vinnari í 1. deild er føroyameistari. Vinnari í 2.deild flytur upp í 1. deild, hóast viðkomandi felag hevur lið í 1. deild frammanundan. Vinnari í 3.deild flytur upp í 2. deild, hóast viðkomandi felag hevur lið í 2. deild frammanundan.
§12
Lið, ið verða aftast í 1. og 2. deild, flyta niður í ávikavist 2. og 3. deild.
§13
Eitt felag kann vera umboðað við óavmarkaðum tali í 3. deild. Í 1. - og 2. deild tó í mesta lagi við tveimum (2) liðum.
§14
Nevndin í Talvsambandinum ásetur luttøkugjaldið fyri hvørja deild. Nevndin útvegar eisini virðislønir til ávikavist nr. 1, 2 og 3 í hvørji deild.
§15
Feløgini gjalda sjálvi ferðakostnaðin.
§16
Øll við áhuga hava rætt at hyggja at, meðan kappingar eru. Dómarin skal ansa eftir, at áskoðarar ikki órógva, meðan telvað verður.
§17
a. Nevndin í Talvsambandinum setur ein kappingarleiðara, ið hevur ábyrgdina av, at kappingin fer fram eftir galdandi reglum.
b. Mótmælir lið avgerð dómarans, skal hetta førast á dómaraseðilin, og síðan skal skrivlig klaga verða send kappingarleiðaranum innan fýra (4) dagar, eftir at dysturin var telvaður.
c. Úrskurður kappingarleiðarans kann skjótast inn fyri dómsnevndina. Klaga skal tá vera dómsnevndini í hendi í seinasta lagi 10 dagar, eftir at kappingarleiðarin hevur avgreitt málið.


text:
Heath Ledger
Heath Ledger (føddur 4. apríl 1979, deyður 22. januar 2008) var ein avstralskur skuespælari úr Perth. Heath Ledger var 28 ára gamal, tá hann doyði. Ledger er kendur frá fleiri filmum, sum til dømis A Knight's Tale, men kanska mest fyri leiklut sín í filminum Brokeback Mountain í 2005, sum hann varð innstillaður til eina Oscar virðisløn fyri, ið hann kortini ikki vann. Seinasti leiklutur hansara varð í filminum I'm Not There, sum er um Bob Dylan. Eisini skuldi hann hava leikutin sum The Joker í Batman filminum, nevndur The Dark Knight. Heath Ledger var ættaður úr Perth í Avstralia, men búsettur í New York. Hann átti eina dóttir saman við fyrrverandi trúlovaðu síni Michelle Williams.
Ledger varð funnin lívleysur í íbúð sínari í Manhattan, New York City í januar 2008, og sovipillarar vórðu eisini funnir, so løgreglan hevur illgruna um ovurtøku av soviheilivági sum deyðsorsøk.


text:
Kos
Kos (grikskt: Kwς) er ein oyggj í grikska oyggjabólkinum Dodekanes, sum er partur at Suðuregearaoyggjunum, eisini nevndar Suðursporadisku Oyggjar. Oyggin er 40 km long og 8 km breið og liggur bert 4 km frá turkisku strondini við Bodrum og tí forna Kariaøkinum. Fólkatalið á oynni er 33 388. Oyggin er í dag ein kommuna, eftir at tær tríggjar kommunurnar Kos, Dikaios og Irakleides løgdu saman til eina kommunu í 2011. Høvuðsbýurin á oynni eitur Kos eins og oyggin.
Asklepieion er tað kenda læknatemplið, sum Hippokrates læt byggja, tað liggur beint uttanfyri býin Kos.
Umleið 27 km sunnan fyri býin Kos við býin Antimakia liggur altjóða flogvøllurin á oynni, sum eitur Kos International Airport Hippocrates.
Innihaldsyvirlit
Søga[rætta | rætta wikitekst]
Í tí rómversku gudalæruni vitjaði Herkules oynna.[1] Oyggin varð bygd av kariarum. Tað forna ríkið Karia var til frá umleið 11. øld á.Kr. til umleið 6. øld á.Kr.
Eitt herlið frá Kos luttók í Troyanska krígnum.[2]
Paulus apostul legði leiðina framvið Kos og Rodos á einari av sínum ferðum.[3]
Kos varð seinni hertikin av lýðveldinum Venesia, sum síðan seldi oynna til Johannitarordanina (Ordanin av Sankta Jóhannes á Rodos, seinni kent sum Maltesarordanin) í 1315. 200 ár seinni stóð Maltesaraordanin yvirfyri eini hóttan av einari muslimskari innvasjón, og noyddist at lata oynna upp í hendurnar á tí Osmanniska Ríkinum í 1523. Osmanarnir (turkarnir) høvdu ræði á Kos í 400 ár, til oyggin kom undir italsk yvirvald í 1912.
Undir seinna heimsbardaga bleiv oyggin hersett av aksemaktunum og var hersett av italskum hermonnum til Italia yvirgav seg í 1943. Britisk og týsk herlið stríddust um oynna í Stríðnum um Kos, har Nazi-Týskland siðraði. Týsk herlið hersettu oynna til kríggið endaði í 1945, tá gjørdist Kos eitt protektorat undir Stórabretlandi og varð síðan handað Grikkalandi í 1947.
Kend fólk úr Kos[rætta | rætta wikitekst]
- Hippocrates (5. øld á.Kr.), "faðir at læknavísindini".
- Apelles (4. øld á.Kr.), málari.
- Michael Kefalianos, prof. bodybuildari.
- Marika Papagika, songkvinna tíðliga í 20. øld.
- Al Campanis, (20. øld) baseball-leikari.
- Stergos Marinos, altjóða fótbóltsleikari, sum spælir við Panathinaikos.
Keldur[rætta | rætta wikitekst]
- ↑ Hercules in Kos. Kosinfo.gr.
- ↑ Ilionskvæði ii.676, frá (her endurgivið á enskum: "Kos, the city of Eurypylus, and the Calydnae isles", under the leaders Phidippos and Antiphos, "sons of the Thessalian king". It is unclear whether Homer is describing cultural affiliations of his own time or remembered traditions of Mycenaean times.
- ↑ Biblegateway.com


text:
Warwick Davis
Warwick Ashley Davis (føddur 3. februar, 1970) er ein enskur sjónleikari. Hann spældi høvuðsleiklutin í Willow og Leprechaun, og so spældi hann Ewok Wicket í Return of the Jedi og professaran Filius Flitwick og Griphook í Harry Potter filmunum.
Privatlív[rætta | rætta wikitekst]
Warwick Davis hevur dvørgavøkstur, hann er føddur við sjúkuni spondyloepiphyseal dysplasia congenita (SED). Hann er giftur við Samanthu (fødd 1971), ið hevur achondroplastia, ið er tað slagið ið umleið 70% av øllum dvørgum hava. Tey búgva í Yaxley, nærindis Peterborough, Cambridgeshire. Tey hava fingð fýra børn, harav tvey eru á lívi: dótturin Annabelle og sonurin Harrison, bæði hava SED. Tveir teir fyrstu synirnir doyðu stutt eftir føðing orsakað av einari deyðiligari kombinatión av dvørgvøkstrinum hjá báðum foreldrunum. Samantha er dóttir Peter Burroughs, ið er sjónleikari og stjóri á fyritøkuni Willow Management, og systir Hayley Burroughs, ið er sjónleikarinna.


text:
Georgia (USA)
Georgia (enskt: State of Georgia) er ein statur í Sambandsríkinum Amerika við umleið 10 mió. íbúgvar. Atlanta er høvuðsstaðurin og størsti býurin. Eyknevni hansara er Ferskustaturin (enskt: The Peach State). Í norðri hevur Georgia mark við Tennessee og North Carolina, í eystri við South Carolina, í suðri við Florida, og í vestri við Alabama. Atlantshavið liggur í eystri. Hægsta punktið eitur Brasstown Bald. Brasstown Bald er á markinum til North Carolina í Norðurgeorgia. Sonny Perdue (føddur 20. desember 1946 í Perry, Georgia) er guvernørur í Georgia. Hann umboðar republikanararnar.
Í Georgia eru ofta melduródnir. Slíkar melduródnir kunnu elva til stóran skaða, men vanliga bara á einum lítlum øki. Tropiskar ódnir verða til uppi yvir heitum sjógvi, tá ið slavin, heit luft fer uppeftir og fer at mala í ring. Fyrst melur ódnin spakuliga runt, men tá ið hon kemur inn yvir land, kann ferðin vera komin upp í 300 kilometrar um tíman. Tað svarar til um leið 83 m/s. Ein ógvislig ódn, sum fer inn yvir land, kann oyðileggja alt, sum fyri er - bilar, skógir, hús, akrar. Í apríl 2011 gjørdi ódnin stóran skaða, serliga í Ringgold og Cedartown. Um leið 15 fólk lótu lív í ódnini.[1]
Innihaldsyvirlit
Búskapur[rætta | rætta wikitekst]
Í Georgia eru bæði nógv og góð landbúnaðarjørð. Í Georgia eru their einstøku bóndagarðarnir ofta spjaddir úti í landslagnum, men viðhvørt eru teir saman í einari bygd. Fyrr var vanligt í øllum USA, at garðarnir vóru tætt saman í bygdum ella smáum býum, men nýggir mátar reka landbúnað hava broytt hetta. T.d. hevur hvør garður nú nógvar stórar maskinur, og teimum tørvar meira pláss enn tað, sum var í teimum smølu gøtunum inni í bygdini. Hallir maskinur og stór fjós krevja pláss, og tað er ein orsøk til, at garðarnir mangan eru fluttir út og standa fyri seg sjálvar. Stór beitilendi eru víða hvar í Georgia. Um næstan alt Georgia hava tey neyt, bæði mjólkneyt og kjøtneyt. Nógv er eisini til av grísum, men teir ganga sjáldan úti á beiti. Flestu grísar eru altíð innandura.[2]
Kendir persónar frá Georgia[rætta | rætta wikitekst]
- Kim Basinger
- James Bowie
- Erskine Caldwell
- Jimmy Carter
- Ray Charles
- Newt Gingrich
- Doc Holliday
- Martin Luther King
- Little Richard
- Sam Nunn
- Burt Reynolds
- Julia Roberts
- Ted Turner
- Joanne Woodward
- Andrew Young
Myndasavn[rætta | rætta wikitekst]
-
Brasstown Bald í Norðurgeorgia.
-
-
Í hesum húsinum í býnum Atlanta heldur ríkisstjórnin í Georgia til.
-
Keldur[rætta | rætta wikitekst]
- ↑ http://www.ourgeorgiahistory.com/ogh/georgia_tornadoes
- ↑ http://www.gfb.org/aboutus/georgia_agriculture.html


text:
9. apríl
9. apríl er dagur 99 í árinum í gregorianska kalendaranum (dagur 100 um skotár er). 266 dagar eru eftir av árinum.
Hendingar[rætta | rætta wikitekst]
- 1979 - Pávi Jóhannes Páll II leggur áherðslu á at allir katólskir prestar skulla liva í sølibat inntil deyðan.
- 2013 Føroyska kvinnulandsliðið spældi triðja og seinasta dystin í HM undan-undan kapping í Litava og vann 2-1 móti Georgia, Føroyar vann harvið bólkin við 7 stigum og spældi seg víðari til HM undankappingina. Heidi Sevdal gjørdi bæði málini hjá Føroyum.
Føðingar[rætta | rætta wikitekst]
Andlát[rætta | rætta wikitekst]
- Venceslaus Ulricus Hammershaimb - 1909
- Dietrich Bonhoeffer, týskur gudfrøðingur - 1945


text:
1947
Frá Wikipedia, hin frælsa alfrøðin
Innihaldsyvirlit
Hendingar[rætta | rætta wikitekst]
- 15. august: India tekur loysing frá Stóra Bretlandi.
Ítróttur[rætta | rætta wikitekst]
Fótbóltur[rætta | rætta wikitekst]
Føðingar[rætta | rætta wikitekst]
- 19. januar - Jógvan Asbjørn Skaale, føroyskur listamaður og sjónvarpsstjóri (1984-1993)
- 31. mars - Kristian Blak, dansk-føroyskur tónleikari og tónasmiður
- 7. apríl - Beate L. Samuelsen, føroyskur politikari og tíðindafólk
- 17. juni - Jógvan Arge, føroyskur rithøvundur, politikari og tíðindamaður
- 8. september - Halldór Ásgrímsson, íslendskur forsætisráðharri (d. 2015)
- 21. september - Rói Patursson, føroyskur yrkjari og skúlastjóri
- 19. november - Anfinn Kallsberg, føroyskur løgmaður í Føroyum (1998 - 2004).
- 24. november - Marianna Debes Dahl, føroyskur rithøvundur
- 28. desember - Hans Pauli Strøm, føroyskur landsstýrismaður


text:
Janus Kamban
Janus Kamban (føddur 10. september 1913 í Tórshavn, † 2. mai 2009 í Tórshavn) var ein føroyskur myndahøggari.
Janus Kamban stóð fyri nýbrotinum í føroyskari myndlist í 1930árunum. Eins og tey flestu føroysku myndlistafólkini av hesum ættarliði fór Janus til Keypmannahavnar, har hann árini 1932-35 og 1938-40 var næmingur á Kunstakademiets Billedhuggerskole hjá Ejnar Utzon-Frank professara. Eftir kríggið kom Janus aftur til Havnar, og her hevur hann síðani búð og virkað. Hann hevur av fullum huga tikið lut í menningini av myndlistini her á landi, og lagt rygg til mong tiltøk á hesum øki, millum annað sum nevndarlimur og formaður fyri Listafelag Føroya og leiðari fyri Listaskálan 1969-78. Yviri við Strond hevur hann sína rúmligu listaskemmu, haðani útsýnið er frítt yvir Nólsoyarfjørðin.
Janus Kamban telist ímillum Føroya fremstu listafólk. Í list hansara ræður tann einfaldi greiði formurin og monumental virðilig spekt. Í fleiri standmyndum er seyðurin myndevni - nevnast kann millum annað Tvílemba 1955 í Listasavni Føroya. Grindahvalurin verður eisini viðgjørdur - í figurbólkinum m.a. Bólkur 1986. Standmyndir Janusar príða almenn tún og bygningar víða um í Føroyum. Á listasavninum eru m.a. bringumyndir av Hans A. Djurhuus skaldi 1936 og Vensili 1951. Onnur høvuðsverk eru Móðurmálið 1948, úr føroyskum gróti, uttan fyri Landsbókasavnið í Havn, og Dansiringurin 1956, úr bronsu, í Føroya Banka.
Í prentlist síni, serliga linoskurði, mangan í fleiri litum, er havið, sjófuglurin og lívið við strondina eitt høvuðs myndevni. Eingin hevur sum Janus megnað at lýsa tær fullfíggjaðu linjurnar í tí lætta og tó sterka og smidliga føroyska bátinum. Janus Kamban hevur fingið fleiri heiðursmerki fyri list sína, og tikið lut í óteljandi framsýningum av føroyskari list uttanlands. Í 1993 skipaði Listasavn Føroya fyri stórari afturlítandi framsýning av myndhøggaralist og prentlist hansara - nú hann fylti 80 ár. Í 1995 gav Listasavni út bók eftir Gunnari Hoydal, rithøvunda og ummælara, um lív og verk Janusar.
Bøkur[rætta | rætta wikitekst]
- Gunnar Hoydal: Janus Kamban. Myndatøkur: Ole Wich og Ole Jensen. Tórshavn: Listasavn Føroya, 1995. - 115 s.


text:
Vælkomin á Ljóðbókasíðuna
Vælkomin á heimasíðuna hjá Ljóðbókanevndini.
Ljóðbøkurnar kunnu lænast á flestu bókasøvnunum og fáast til keyps í bókahandlunum.
Ljóðbókanevndin
Í Ljóðbókanevndini sita fólk, ið eru sett til - hvørt á sínum øki - at umboða bólkar av borgarum, sum vegna sjónsbrek ella onnur brek hava tørv á ljóðbókum, og eftir førimuni at síggja til, at hesi fólk fáa tørvin nøktaðan.
Í Ljóðbókanevndini sita:
- Vegna MBF og umsitari: Margreta Næss
- Vegna Landsbókasavnið: Laura Vinther
- Vegna Býrabókasavnið: Malan Hilmarsdóttir
- Vegna Sjóndepilin: Anna Maria Seloy
- Vegna Føroya Blindafelag: Anna Nesá
- Vegna Nám: Oyvør Dam Lassen
- Vegna Felagið fyri lesi- og skriviveik og Orðblindaskúlan: Annika Marr Poulsen


text:
28.11.15
Mad Max komin inn í hitan
27.11.15
Emil hundrað
Summi andlit eru serliga spennandi at avmynda. Ikki minst tá tey poséra, rulla eina sigarett, guva og bíða til lúkan fer niður og myndin er í kassanum, fest og tikin úr tíðini. Í 2009, tá Havnin fylti hundrað sum fólkavald kommuna, varð skipað fyri Steffan Danielsen framsýning á Látrinum í Nólsoy. Úrvalið var frá Emil Juul Thomsen, sum her sæst við einum sigarettstubba, sum hann sjálvur rullaði henda dag, 20. apríl í 2009, tá Kinna og eg vitjaðu hann. Emil lænti okkum seytjan málningar til framsýningina, samstundis sum bók um Nólsoyarmálaran kom út. Hetta árið vóru tilsamans 117 tiltøk í Tórshavnar kommunu at fagna fungerandi fólkaræði í hundrað ár. Í dag hevði Emil verið hundrað, um hann ikki andaðist 96 ára gamal hin 12. september í 2012.
26.11.15
Vit og umheimurin
Í dag er Thanksgiving Day í USA og í morgin er Black Friday. Vinmaðurin og fotografurin Bill Schwab úr Michigan hevur í dag tilboð um serligt Thanksgiving prent av einum bógvi á einum báti við Skáltrøð í Havn í september í 2012. Myndin er analog, framkallað og prentað á egnum verkstaði, Northern Light Press.
Hyggja vit í orðabókina, so stendur soleiðis um Thanksgiving Day: takkargerð, takkarveitsla; Thanksgiving Day [almennur frídagur í USA og Kanada, sum er halgaður takkargerð til Guds; í USA síðsti hósdagur í november, í Kanada annar mánadagur í oktobur]
Um Black Friday, sum er í morgin, stendur ikki so nógv í orðabókini - enn.
Tí nú er nýggi handilsligi týdningurin, sum er knýttur at fríggjadegnum eftir Thanksgiving Day, eisini komin til Føroya úr enskttalandi heiminum. Fyrsta føroyska lýsing eg havi sæð um søguliga stóra útsøludagin, Black Friday, er á tveimum fullsíðulýsingum frá Elding beint nú. Tað havi eg ikki sæð fyrr.
Her er Black Friday mynd úr John Lewis handilsmiðstøðini í Edinburgh mánadagin.
Eins og føroyska føstulávint og grýlumentanin rennur saman við útlendsku halloweenmentanini allahalgannaaftan, allahalgannadag og alla sálanna dag, hevur størsti handilsdagur í bretskttalandi mentanini nú gjørt innrás í Føroyum.
Handilsliga eru vit ikki petti provinsiell. Vit eru vinnuligir heimsborgarar. Fyri ikki um at tala í ítrótti. Men klárar føroyska mentanin og listin, sum eftir fólkatali setir met á øllum økjum, at fylgja við á altjóða pallinum? Ynskja vit og megna vit at fevna umheimin við føroyskari list, ella eru vit okkum sjálvi listarliga nokk her úti í Norðuratlantshavi?
Livst, so spyrst!
24.11.15
Næsti høvuðsstaður
Edinburgh er størsti býur og næsti høvuðsstaður, bara 720 kilometrar og ein tíma og fimm minuttir burturi, tá ferðast verður við Atlantsflogi í dag. Gamaní skuldi kavin ruddast í Vágum eina góða løtu, innan vit sluppu avstað fríggjadagin, og mánadagin varð drúgvari enn eg nakrantíð havi upplivað at tjekka inn heimaftur. Flogfarið var fullsett báðar vegir. Her vóru arbeiðsfelagar og binduklibbar, sum høvdu brúkt møguleikan at fara eina skjóta sjoppingferð, síggja jólatrøðini verða tendrað í einum stórbýi, og fáa altjóða mentanarligar upplivingar afturvið. Alt samalt lagt til rættis av ferðaskrivstovuni 62Norður.
Hoyrdi fyrrverandi landstýrismannin í samferðslumálum, Sámal Petur í Grund, siga í Útvarpinum, at tað, sum hann var mest harmur um úr politiska lívinum, var at leggja Skotlandssiglingina niður. Tað avgerðina angraði hann mest.
Persónliga hevur tað stóran týdning, at ganga umborð á eitt føroyskt flogfar í Føroyum, og so fara úr aftur flogfarinum har, tú ætlaði á sjálvum komustaðnum, uttan at millumlenda í Danmark. Tvungna bindingin at Danmark, sum vit sjálvi hava skapt og hvønn dag halda við líka, er tyngjandi fyri føroysku fólkasálina. Vit kunnu ikki uppliva umheimin, ella hava ein fakligan fund í Føroyum, uttan at vit skulu millumlenda í Danmark, ella kalla ein dana higar at siga okkum, hvussu vit skulu gera og hugsa í egnum landi. Vit internalisera danan í okkum sjálvum. Og tað er ikki serliga internationalt. Tí eru tílíkar farleiðir og ferðamøguleikar av størsta týdningi fyri, hvussu vit sleppa at uppliva heimin. Tá definera vit okkum sjálvi.
Bókasavnið best
Í sporvogni til Sherlock
Sporvognurin, The Tram, steðgar á York Place, sum eftir 37 minuttum og 10 pundum er endastøðin, beint við hotellið, ið er á Picardy Place. Guli kassin í gráa býnum er endin á breytini.
Útsýnið av hotelltrappuni omanfyri er til stóra sjónleikarhúsið The Playhouse, sum einaferð var biografur, men nú hevur sangleikir á skránni. Við fleiri enn 3000 sessum er hetta størsta bretska høll at hýsa fólki, sum fara til sangleikir, heldur enn konsertir og fótbólt. Eins og føroyingar ganga skotar høgt uppi tøl, ið benda á alt, sum er fremst og størst.
Við síðuna av The Playhouse er savningarstaðurin Theatre Royal Bar, har fólk møtast til ein bita innan sýningarnar, og kanska eitt eftirmetandi glas eisini. Sum kirkjurnar í USA, tykjast barrirnar í Skotlandi og Ongland at vera fremsta samfelagsliga bindlið millum fólk í stórbýunum.
Næsti bygningur er eitt nútímans hotell, sum í glasi er bygt yvir ein gamlan slott-líknandi bygning, og tí hevur fingið navnið The Glasshouse, ið er bygt saman við eina nýggja handilsmiðstøð til høgru.
Og seinasta útsýnið av hotelltrappuni er yvir á ein standmynd av pípuroyjkandi Sherlock Holmes uppfunnaranum í hálandskappa, Arthur Conan Doyle (1859-1930). Hann var føddur á hesum stað, og tí sæst navn hansara eisini á eini barr við Picardy plássið.
Skriva í fremsta bókabýi
Frá Gjógv til Royal Mile
Á High Street er handilin Royal Mile Whiskies. Her hitti eg Betty Nichols, sum í summar var við Gjógv. Har fekk hon pannukøkur og kaffi, og aldri fer hon at gloyma unga ferðaleiðaran, sum læsa jura í Danmark, og so fyrimyndarliga greiddi frá um Føroyar og bygdina, tá hon var her við ferðamannaskipinum Marco Polo. Betty arbeiðir fyri Inver House í Airdrie við Glasgow og Benriach norðuri við Elgin, og er tí javnan inni á gólvinum í hesi søguríku sølubúð. Hon greiðir mær frá, at besta tilboð í dag er 40 ára gamalt Three Cask Blended Malt Whisky. - A blend of three sherry cask single malts, Glenrothes, Macallan and Tamdhu, bottled at natural strength and colour without filtration. An exceptional malt of depth and complexity, sigur Betty og nevnir metingar, sum byggja á nose, palate og overall. - Bara 337 fløskur eru til av hesum slag, og tær eru allar inni her, og fáast fyri 199,95 pund stykkið, sigur Betty og vísur mær í gluggan.
Royal Mile er heitið, ið skotar hava sett á tær steinsettu gøturnar í hesum parti av søguliga Edinburgh, sum føra niðan á slottið, Edinburgh Castle. Mált frá slottinum og oman til Holyrood Castle er teinurin um eina skotska míl, tí heitið. Frá slottinum og oman eru gøturnar Castlehill, the Lawnmarket, the High Street, the Canongate og Abbey Strand. Í øllum býnum er tað bara handilsgøtan Princes Street, ið dregur fleiri ferðafólk til sín enn hesin søguligi teinurin, The Royal Mile, har tú meir enn so hoyrir vendingin tún, at fara um túnið og hinumegin túnið, sum tosaðu tey innføddu føroyskt. Longur niðri er ein altjóða blaðbúð, sum enn selur avísir og bløð úr pappíri.
Dansk-svenska sjónvarpsrøðin Brúgvin er eisini forsíðustoff í bretsku bløðunum. Her sæst 43 ára gamla Sofia Helin, sum er høvuðsleikarin, Saga Norén í røðini, sum á hesum leiðin fær frámerkið Scandi drama.
Eins vælsignað og at halda pappírsavísir, sum eru skrivaðar og umbrotnar við yrkislærdum nærlægni, millum fingrarnar á Royal Mile, er tað ikki minni vælsignilsi at síggja eldhugaðar blaðmenn gera eina viðmerking til støðuna úti í heimi - fyrst á prenti og so beint fram verbalt fyri almanna oyrum úti á gøtuni!
'When your are left, you are right' segði gamla lesibókin Come Along í enskum á Oyrarbakka. Men eftir eitt snar til høgru eri eg inni í Warhammer handlinum á Royal Mile. Her spæla teir enn við tíðarleysar krígsmenn.
Við jólabýnum á Princess Street fremst fyri, hómast endaleys gluggatjøld á heygnum í baksýni, gluggatjøld til tíðarleysar søgur frá Wallace til Macbeth, sum lúra undir hvørjum steini.
Í nógvum hæddum
Edinburgh er ein høvuðsstaður í nógvum hæddum. Tað sæst ikki bara í flúgvandi sirkusinum, sum snarar í øllum vinklum upp móti Walter Scott minnismerkinum við Princes Street, men eisini í gøtunum í gamla býnum, har tú av eini brúgv kanst síggja niður í ein urtagarð, sum í veruleikanum er ein tekja. Her er alt í fleiri hæddum.
Yvir gomlu húsunum á Grassmarket, sum flestu eru vertshús og matstovur, sæst slottið á heygnum. Til allar síður og í øllum kameravinklum eru søgur, ið minna okkum á aldurin á hesum samansetta býi, sum er í so nógvum hæddum og lagdum, Edinburgh.
Eitt privat parkeringspláss sum hetta til Fordbilin hevði eg ikki havt petti ímóti.
Úr sama øki er her aftur ein mynd, ið sýnir samanrenningina millum gamla søgu nýggjan funtionalitet mitt í gamla býnum.
Í smølu brekkuni Candlemaker Row er Joyce Forsyth, sum er sniðgevi og tóvlistafólk. Hon bjóðar inn í handilin. Millum maskinur og tóvirki, nálir og stokkar, poserar hon í egnum verkum í eina horninum.
Uppi á sløttum við Greyfriars Kirkyard er kenda standmyndin av trúfasta hundinum Bobby, sum gevur vertshúsinum aftanfyri navn, The Greyfriars Bobby. Har eru stundir at slappa av.
Klokkan við Princes Street, The Floral Clock, er farin í vetrardvala. Ongar blómur og eingir pinnar í november, siga løgreglumenninir, ið eg spyrji eftir horvnu klokkuni, sum var tað ein gáta hjá Sherlock. Hon hevur verið plantað síðani í 1903 og í 1934 fekk hon klokkuverk, sum sæst stinga upp úr skotsku vetrarmoldini.
Teir flenna og siga, at hetta var eitt verri sirkus. Og tað hava teir rætt í. Henda dag í november hevur sirkus í øllum hæddum vunnið á summarblómandi miðbýnum í Edinburgh.
Banki verður til matstovu
Bank of Scotland helt til í hesum stásiligu hølum við George Street, sum er ein miðdepil í nýggja býnum Edinburgh. Men í 1997, tá bankin gavst her, kom ognarfyritøkan J D Wetherspoon, sum eigur útvið túsund bretskar barrir, inn í myndina. Ognarfelagið inrættaði bankahúsini til The Standing Order, sum er eitt ódýrt eldorado fyri svangar og tystar fótbóltsáskoðarar í skotska høvuðsstaðnum. Her skalt tú vera heppin at fáa pláss. Men gamla bankaskápið hjá Bank of Scotland, sum vigar 30 tons, orkaðu tey ikki at flyta. Kanska er The Standing Order ein fyrimynd og eitt hugskot at fáa lív í gamla bankabygningin í Steinatúni í Havn. Livst so spyrst. Her eru bakdyrnar.
Eina hvalastingaravísu fyri føroyingum
Tá sangarinnan Cathryn Hannaford legði til merkis, at føroyingar vóru millum áhoyrararnar á The Captains Bar í College Street í Edinburgh, bjóðaði hon út á trappuna. Her vildi hon syngja tvær longsilsfyltar hvalastingaravísurnar All the week a' the sea og My Donal'.
The Captains Bar er eitt av fleiri góðum spælistøðum í Edinburgh. Tað er skiftandi, hvat er á skránni, men hetta vikuskiftið upplýsti The Gig Guide, at eisini Royal Mile Tavern og The Jazz Bar høvdu góðan livandi tónleik. Í The Captains Bar spældu fólk eftir klokkuni, sum sæst á myndunum niðanfyri. Fyrst duettin Ciarán McGhee og Rachel Walker, sum so víðkaðist til ferðandi fólk, sum høvdu verið á fólkatónleikarastevnu í grannalagnum. Niðast sæst fantastiska sangarinnan Cathryn Hannaford aftur.
So vóru stundir til eina gylta Schiehallion, sum er navnið á skotska fjallatindinum og stóra oljuboriøkinum í gullhorninum beint sunnan fyri okkum.
Í túninum er ein Fólkavognur við allari retroútgerð. Kanska er hann bara reklama at fáa fólk at støkka innum.
Nú eru stundir at ganga heim í steinsetta túninum í Edinburgh, meðan mánin lýsir yvir The Scotsman á brúnni, og jólatrøðini í John Lewis handilsmiðstøðini glampa gjøgnum vindeyguni á The Newsroom.


text:
Innskrivning
Tygum fáa bræv sendandi ella teldupost frá Uttanlandstænustuni í Tórshavn, har boðað verður frá, nær tygum skulu møta til samrøðu og kanningar.
Tygum møta síðani á Innskrivingarmiðstøðina 10E við Hringbraut ella á innskrivingarmiðstøðina í Fossvogi B3 har tygum tosa við ein hjálparlækna. Hann fær upplýsingar frá tær um heilsu tína gjögnum tíðina, og journalførir teir. Hann greiðir tær frá skurðviðgerðini, og hvat tú kanst vænta tær. Neyðugar kanningar verða somuleiðis gjørdar til at meta um heilsustøðu tína. Ein sjúkrarøktarfrøðingur greiðir frá, um fyrireiking og innlegging.
MINST TIL samleikaprógv. Taka tygum heilivág, verða tygum biðin um at taka hann við.
Tá tygum møta til innlegging
Á deildini tekur ein sjúkrarøktarfrøðingur ímóti tygum, og vísar tygum til rættis á stovuni. Síðani fært tú vegleiðing um, hvussu tú kanst fyrireika teg til skurðviðgerðina og hvat tú kanst vænta tær í sambandi við hana. Tygum eru vælkomin at spyrja um øll ivamál.
Allir sjúklingar verða kannaðir fyri blóðtrýst, puls og fepur.
Innskrivingarmiðstøðin við Hringbraut
Fyrireiking til skurðviðgerð er umráðandi. Starvsfólkið á Innskrivingarmiðstøðini fær upplýsingar um teg frá tær og upplýsir teg um viðgerðina. Neyðugar kanningar verða somuleiðis gjørdar til at meta um heilsustøðu tína og fyrireika uppihald títt á sjúkrahúsinum.
Móttøkan av innkallaðum sjúklingum fer fram á Innskrivingarmiðstøðini 10E, sum heldur til í kjallaranum á sjúkrahúsinum.
Miðstøðin er opin gerandisdagar kl. 08:00-16:00.
Tlf. á miðstøðini er 543 2039.
Deildarleiðari 10E er Brynja B. Gunnarsdóttir, sjúkrarøktarfrøðingur, teldupostur: brynjagu@landspitali.is
Innskrivingarmiðstøðin í Fossvogi
Móttøkan av innkallaðum sjúklingun fer fram á Innskrivingarmiðstøðina B3, sum liggur á 3. hædd.
Miðstøðin er opin gerandisdagar kl. 08:00-16:00.
Tlf. á miðstøðini er 543 2060
Deildarleiðari B3 er Sólveig Sverrisdóttir, sjúkrarøktarfrøðingur.
Teldupostur: solveig@landspitali.is
Klæði
Alt til persónligt reinføri, inniskógvar, morgunkápu og lættar buksir skulu tygum hava við. Sjúkrahúsið letur undirklæðir og skjúrtur.
Pengar og virðislutir
Landspitalin kann ikki átaka sær ábyrgd av peningi og virðislutum hjá sjúklingum og avvarðandi.
Heilivág
Um tygum nýta heilivág, verða tygum biðin um at taka hann við.
Telefon
Tygum er vælkomin at hava fartelefon við. Hon skal tó vera ljóðleys og ikki til ampa fyri onnur. Tá tygum ringja til Føroyar, ringja tygum +00298.
Atgongd til Internet
Tað ber til at koma út á netið ókeypis, hevur ein eina farteldu við tráðleysum internetið, ber til at brúka okkara atgongd.
Sjónvarp og útvarp
Sjónvarp er á flestum stovum og útvarp á hvørjari stovu.
Tagnarskylda
Øll starvsfólk á Landspítalinum hava tagnarskyldu í málum, sum snúgva seg um sjúklingar. Tygum kunna tí trygt venda tygum til starvsfólkini, um tað er nakað, sum tygum vilja tosa um. Vegna tagnarskylduna ber ikki til hjá starvsfólkunum á Landspítalinum at svara øllum spurningum frá teimum avvarðandi.
Útskriving og eftirviðgerð
Eftir útskrivingina fær lækni tygara útskrivingarbræv í THS-skipanini við frágreiðing um sjúku og viðgerð tygara, treytað av tygara tilsøgn.
Um mett verður, at tygum hava tørv á eftirviðgerð, verða tygum kunnaður um hetta innan útskriving.


text:
Valiant prinsur
Upprunaliga skrivaði og teknaði Harold R. Foster søgurnar um Valiant prins. Á føroyskum eru útgivin 12 skreythefti við Valiant rinsi, í Danmark og Noregi er talið farið upp um 70.
Valiant prinsur á føroyskum[rætta | rætta wikitekst]
Útgivið hevur Bókadeild Føroya Lærarafelags.
- Fyrstu ævintýrini
- Syngjandi svørðið
- Riddari av tí Runda Borðinum
- Stríðið á Húnalondum
- Angor Wrack, sjókongurin
- Á víkingaferð til Afrika
- Rómverjamúrurin
- Prinsur í Thule
- Ferðin til Támoyggjarnar
- Aleta
- Lokabrøgd á Camelot
- Nýggi heimurin


text:
Hanus Kamban
Hanus Kamban (25. juni 1942 í Saltangará sum Hanus Andreassen, navnskifti 2000) er millum bestu stuttsøguhøvundar okkara. Fyrsta stuttsøgusavn hansara "Dóttir av Proteus" bar beinanvegin boð um ein høvund, sum hevði víðan sjónarring og sum hevði sett seg inn í tilverulig viðurskifti, bæði sosialt og í tíð. Stuttsøgusøvn Hanusar eru dygdarsøvn og hansara næru og livandi lýsingar av vanligum menniskjum og teirra gerandisítrivum er skaldskapur, tá hann er bestur. Størsta verk Hanusar er eitt tribindverk um skaldið Janus Djurhuus. Við sínum neyvleika og nærlagni hevur Hanus skapt eina dygga lýsing av skaldinum og menniskjanum Janusi Djurhuus.
- 1992 - 1994 Formaður í Rithøvundafelag Føroya.
Innihaldsyvirlit
Heiðurslønir og tilnevningar[rætta | rætta wikitekst]
- 1980 - Bókmentavirðisløn M.A. Jacobsens fyri yrkisbókmentir.
- 1986 - Bókmentavirðisløn M.A. Jacobsens fyri fagrarbókmentir.
- 1990 - Gávugóðs úr Grunni Kristjans á Brrekkumørk.
- 2001 - Vann við søguni "Angels Place" stuttsøgukapping Listastevnu Føroya.
- 2002 - Tilnevndur Bókmentavirðisløn Norðurlandaráðsins fyri Pílagrímar
- 2004 - Mentanarvirðisløn Landsins
- 2007 - Lívslanga veiting frá Statens Kunstfond.[1]
- 2012 - Tilnevndur Bókmentavirðisløn Norðurlandaráðsins fyri Gullgentan
Útgivið[rætta | rætta wikitekst]
- 1979 - Kveikt og kannað (yrkingar/greinir og týðingar eftir Rikard Long)
- 1980 - Dóttir av Proteus (stuttsøgur)
- 1982 - Við tendraðum lyktum (stuttsøgur)
- 1985 - Tíðartinnur (greinasavn)
- 1986 - Hotel heyst (stuttsøgur)
- 1994 - Hjalmar Söderberg (stutt ævisøga)
- 1994 - J.H.O. Djurhuus - ein bókmentalig ævisøga I
- 1995 - J.H.O. Djurhuus - ein bókmentalig ævisøga II
- 1997 - J.H.O. Djurhuus - ein bókmentalig ævisøga III
- 2000 - Tann bráðvakra hugsjónin (greinasavn)
- 2000 - Heystveingir (sjónleikur)
- 2001 - Heimahøllin (kantata saman við tónaskaldinum Kára Bæk)
- 2001 - Pílagrímar (stuttsøgur)
- 2003 - Jósef Stalin (um lív og politik Stalins)
- 2007 - Hjarta uttan fylgisneyta: Herman Bang 150 ár (essay)
- 2008 - Cafe Europa (yrkingasavn)
- 2010 - Gullgentan (stuttsøgur, tilnevnd til Bókmentavirðisløn Norðurlandaráðsins 2012)
- 2012 - Guldpigen (á donskum), Kirsten Brix týddi
Týðingar[rætta | rætta wikitekst]
- 1969 - Drekin og aðrar søgur (Greene, Wells, Bradbury, Maugham)
- 1979 - Dreymur um eitt undarligt land (Greene)
- 1989 - Othello (Shakespeare)
- 1991 - Tey deyðu (Joyce)
- 1994 - Glas lækni (Söderberg)
- 2002 - Tað nýggja Atlantis (týddar stuttsøgur í scinece-fiction sjangrini)
- 2014 - Manor (Stuttsøga eftir Karl Heinrich Ulrichs)